Summary: Festarikesä käynnistyy toden teolla, kun viikonloppuna Helsingissä järjestetään Sideways-festivaali. Suomen kesä on täynnä tapahtumia ja konsertteja, joista kulttuuritoimittaja Ville Vedenpää poimi mielenkiintoisimpia.

1 Rammsteinin laulaja Till Lindeman esiintymässä Suomen Rockfestissa vuonna 2017. Yle/ Björn Karlsson Rammstein jyrisee jättituotannolla Saksalainen Rammstein osaa provosoida. Keväällä julkaistu kappale  Deutschland  ja etenkin sen musiikkivideo aiheuttivat kohun varsinkin kotimaassaan viittauksilla natsien keskitysleireihin. Jo vuonna 1994 perustetulle metallibändille riittää kuitenkin edelleen faneja. Dramaattisista live-esiintymisistään tunnettu Rammstein kiertää tällä hetkellä maailman suurimmalla konserttituotannolla, ja se nähdään Tampereen Ratinan stadionilla kahtena iltana 9. ja 10. elokuuta. Luvassa on kunnon rytinää pyro- ja valotekniikalla ryyditettynä. 2 Bob Dylanin ura on kestänyt lähes 60 vuotta. Domenech Castello / EPA  Bob Dylan viimeistä kertaa Suomessa? Yksi kaikkien aikojen merkittävimmistä lauluntekijöistä,  Bob Dylan , esiintyy Helsingin areenassa heti juhannuksen jälkeen maanantaina 24. kesäkuuta. Muusikko esiintyi edellisen kerran Suomessa viisi vuotta sitten ja tämä voi olla viimeinen mahdollisuus nähdä 78-vuotias legenda livenä. Ensi viikolla Nobel-palkitusta Dylanista ilmestyy sopivasti  Martin Scorsesen  ohjaama uusi dokumentti.  Rolling Thunder Revue: A Bob Dylan Story  saa ensi-iltansa Netflixissä keskiviikkona 12. kesäkuuta. Dokumentin trailerin voi katsoa  täältä . 3 JVG on ollut viime vuosina ahkerimpia kesäkeikkailijoita. Kuva on viime kesän Blockfesteiltä. Juuli Aschan, YleX JVG isompana kuin koskaan Ikuinen vappu on jatkunut JVG:llä keväästä lähtien. Rap-duo on pistänyt Spotify-ennätyksiä uusiksi ja juhlinut antaumuksella jääkiekon MM-kultaa. Ensi viikolla julkaistavan uuden albumin myötä JVG suuntaa kesän festareille suurempana kuin koskaan.  Jare  ja  VilleGalle  ovat ensimmäistä kertaa festivaaleilla pääesiintyjinä, kun tilaa ovat antaneet esimerkiksi uransa lopettanut Cheek ja tauolla oleva Haloo Helsinki. JVG tullaan näkemään lavalla formulahaalareissa uuden levyn teeman mukaisesti isoimmilla festareilla. Lavashow on tuotannoltaan niin iso, ettei se kaikkien festareiden lavoille mahdu. Takuuvarmaa hittiputkea ja Ilosaarirockin ilotulituksia odotellessa. 4 Christina Aguilera aloitti toukokuussa konserttiresidenssissä Las Vegasissa. Kesätauon aikana hän kiertää esiintymässä Euroopassa. BACKGRID / AOP Chistina Aguileran äänitaiturointia Porissa Christina Aguilera  kuuluu sukupolvensa lahjakkaimpiin laulajiin ja tänä kesänä hänen ääntään kuullaan ensimmäistä kertaa Suomessa. Amerikkalaislaulaja esiintyy Pori Jazzissa perjantaina 19. heinäkuuta. Grammy-palkittu Aguilera aloitti toukokuussa residenssikonsertit Las Vegasissa ja kesätauolla hän esiintyy Euroopassa 13 vuoden tauon jälkeen. Pori Jazzin konsertissa Xtina-lempinimellä tunnettu artisti esittää hittejään 20-vuotisen uransa ajalta. 5 Nainen kantaa tyhjiä pulloja Ruisrockissa vuonna 1970. V. K.  Hietanen / JOKA /  Museovirasto Ruisrock nro 50 Ruisrock järjestetään tänä kesänä 50. kertaa. Suomalaisfestari on yksi Euroopan vanhimpia yhtäjaksoisesti jatkuneita festivaaleja ja siitä on kasvanut Suomen suurin rockfestivaali. Viime vuosina Ruisrockin liput ovat menneet kuumille kiville jo aikaisin keväällä. Tänä vuonna tahti on ollut rauhallisempaa. Ruissalossa esiintyvät tänä vuonna esimerkiksi  Travis Scott  ja  Ellie Goulding . Ohjelmaan kuuluvat tietenkin myös rantalava, ohi lipuvat ruotsinlaivat sekä festariviikonloppuun aina sattuva auringonpaiste. 6 Ed Sheeran esiintyy heinäkuussa ensimmäistä kertaa Suomessa. EPA Ed Sheeran lentokentällä Maailman suosituimpiin artisteihin kuuluva brittiläinen  Ed Sheeran  saapuu esiintymään ensimmäistä kertaa Suomeen heinäkuussa. Usean vuoden ajan remontissa ollut Olympiastadion on viimeistä kesää pois konserttikäytöstä, joten maailmantähti nähdään kahdella keikalla Helsingin Malmin lentokentällä 23. ja 24. heinäkuuta. Ed Sheeran on rikkonut lipunmyyntiennätyksiä ympäri maailmaa ja Suomessakin ensimmäisenä julkistettu konsertti myytiin loppuun 20 minuutissa. Poptähden tuplakonsertista voi tulla kaikkien aikojen suurin konserttitapahtuma Suomessa 120 000 katsojalla. 7 Jayden Smith esiintymässä Berliinissä viime syksynä. Frederic Kern / AOP Hollywoodin kasvatti Jaden Smith Jaden Smith  ei nimenä sano suurelle yleisölle välttämättä mitään, mutta hänen vanhempansa kyllä. Isä on näyttelijä-räppäri  Will Smith  ja äiti näyttelijä-laulaja  Jada Pinkett Smith . Poika on kulkenut vanhempiensa jalanjälkiä ja luonut uraa näyttelijänä ja räppärinä. Elokuvissa Jaden Smith on nähty esimerkiksi  Karate Kid  -uusintaversion pääosassa. Musiikin puolella hän on saanut nostetta uralleen tekemällä kaksi kappaletta  Justin Bieberin  kanssa. Parikymppinen Smith tunnetaan myös erikoisista twiiteistään, jotka ovat päätyneet meemeiksi. Jaden Smith saapuu ensimmäistä kertaa Suomeen ja hänen räppäystaitojaan voi käydä tsekkaamassa Tampereen Blockfestissa perjantaina 16. elokuuta. 8 Räppäri Cardi B tunnetaan näyttävistä esiintymisasuistaan. Paul Zimmerman / AOP Rap-musiikin kuumin nimi Cardi B Tämän hetken kysytyimpiin räppäreihin kuuluva amerikkalainen  Cardi B  esiintyy ensimmäistä kertaa Suomessa, kun hän astelee lavalle Flow Festivalilla perjantaina 9. elokuuta. Hänen piti esiintyä jo viime vuonna Ruisrockissa, mutta se peruuntui artistin raskauden takia. Cardi B edustaa amerikkalaista unelmaa ryysyistä rikkauksiin -tarinallaan. Stripparin töitä tehnyt  Belcalis Marlenis Almánzar  tuli suosituksi Instagramissa, esiintyi tosi-tv-ohjelmassa ja sai levytyssopimuksen. Hän on ensimmäinen naisräppäri, joka valloitti Yhdysvaltojen singlelistan kärkisijan ja voitti Grammy-palkinnon parhaasta rap-albumista.

Ed Sheeran, Cardi B ja JVG – Katso tästä tärpit Suomen festari- ja keikkakesään


Summary: Lapin poliisi on aloittanut esiselvityksen nettialustoilta varattavien yksityisten majoituspaikkojen toiminnasta.

Rovaniemellä poliisi on kiinnostunut mahdollisista lainrikkomuksista yksityisessä majoitustoiminnassa. Lapin poliisilaitoksen talousrikostutkinnassa on aloitettu esiselvitys asiasta, mutta tässä vaiheessa ketään ei epäillä mistään rikoksesta.
 Poliisin esitutkinta koskee sellaista toimintaa, jossa kaupallisilta nettisivuilta voi varata majoituksen yksityisasunnossa. Tällaista tarjotaan useilla sivustoilla, joista kuuluisin lienee AirBnB.
 Poliisin mukaan se tekee myös samalla ennaltaehkäisevää työtä sen eteen, että ammattimaiset majoittajat täyttävät kaikki lain vaatimukset.
 Laki ammattimaisesta majoitustoiminnasta koskee myös yksityisasunnoissa järjestettyä majoitusta silloin, jos toiminta on säännöllistä. Säännöllinen majoitustoiminta lasketaan ammattimaiseksi, vaikka se ei tuottaisi lainkaan voittoa.
 Poliisin mukaan majoitustoimintaan liittyvät lait vaativat kaikkia ammattimaisia majoittajia muun muassa
 tekemään ilmoituksen toiminnasta terveydensuojeluviranomaiselle, tekemään majoittujista majoitusilmoitukset poliisille, pitämään kirjanpitoa, maksamaan veroa yritystulosta, maksamaan joissakin tapauksissa tavallisia asuinrakennuksia korkeampaa kiinteistöveroa, noudattamaan majoitustoimintaan tarkoitetun tilan palomääräyksiä ja maksamaan arvonlisäveron, jos liikevaihto nousee yli 10 000 euroon vuodessa.
 Lue myös:
 Haluaisiko taloyhtiösi kieltää AirBnB-toiminnan? Se on mahdollista, mutta hyvin vaikeaa
 Verottaja näkee kaiken: Uber, Airbnb ja muu jakamistalous nousukiidossa – 2 400 asunnon "lyhytaikaista vuokraajaa" unohti ilmoittaa tulonsa
 Airbnb-vuokraus räjähti Rovaniemellä – majoitustoiminnan jyrkkä kasvu synnyttää myös uusia yrityksiä ja palveluja

Lapin poliisi aloitti esiselvityksen netin majoitusvuokrauspalveluista – rikosta ei epäillä, mutta lain noudattaminen selvitetään


Summary: Barnier kävi Vaalimaalla tutustumassa EU:n ulkorajan valvontaan. Hänestä on veikkailtu jopa EU-komission tulevaa puheenjohtajaa.

Michel Barnier  seisoo tullirakennuksessa Suomen ja Venäjän raja-asemalla Vaalimaalla ja tarkkailee, kun tullivirkailija käy läpi Venäjän ja Suomen rajaa ylittävän miehen dokumentteja.
 EU:n brexit-pääneuvottelijaa kiinnostaa, millaisia tarkastuksia EU:n ulkorajoilla tehdään. Mikäli Britannian EU-ero toteutuu, niitä aletaan toteuttaa myös saarivaltakunnan rajoilla.
 – Täällä näkee hyvin, kuinka suuren kolmannen maan kanssa voi olla paljon kanssakäymistä, mutta samalla tarkastukset tehdään kunnolla, Barnier kehuu Suomen rajavalvontaa Ylelle.
 Ranskalaisen Barnier'n nimi on noussut esille veikkailuissa  Jean-Claude Junckerin  seuraajaksi tulevana EU-komission puheenjohtajana.
 Politico-verkkolehti julkaisi spekulaatioista toukokuussa  laajan artikkelin . Sen mukaan Barnier ei ole itse virallisesti ilmoittautunut ehdokkaaksi. Hän on kuitenkin matkustellut ympäri Eurooppaa tapaamassa EU-maiden johtajia, joiden päätösvallassa nimitys huippupestiin on. Matkat ovat olleet EU-komission maksamia ja ainakin muodollisesti osa Barnier'n brexit-velvollisuuksia.
 "May tehnyt paljon Britannian eteen"
 Vahvistusta sille, pitävätkö arviot ehdokkuudesta paikkansa, ei Ylekään torstaina saanut.
 – Minä keskityn nyt työhöni brexitin parissa enkä muuta kommentoi, Barnier tokaisi.
 Britannian pääministerin tehtävät päättävää  Theresa Mayta  ja hänen poliittista rohkeuttaan Barnier sanoi arvostavansa suuresti.
 – Hän on tehnyt paljon Britannian etujen puolustamiseksi, Barnier sanoi.
 Heinäkuun lopussa aloittavan uuden pääministerin kanssa Barnier sanoi voivansa neuvotella, jos tällä on Mayn ajatuksia kunnianhimoisemmat tavoitteet.
 Värilliset Excel-taulukot suosikkityökalu
 Millaisen komission puheenjohtajan unioni sitten Barnier'sta saisi?
 Brexit-neuvottelijan lähipiiriläinen kuvailee häntä uskolliseksi ja kunnianhimoiseksi, joskin melko harmaaksi poliitikoksi. Hän ei ole mediaystävällinen, räiskyvä värikkäiden kielikuvien käyttäjä.
 Luonteeltaan Barnier on pikemminkin järjestelmällinen mies, joka pitää värillisistä Excel-taulukoista, kertoo  ranskalaislehti Ouest-France .
 Barnier tunnetaan myös vannoutuneena Euroopan ystävänä, mikä on Ranskassa harvinaista. Twitter-profiilissaan hän kuvailee itseään "patriootiksi ja eurooppalaiseksi".
 Michel Barnier tutustui keskiviikkona Vaalimaan raja-aseman toimintaan Virolahdella. Ghadi Boustani / Yle
 Myös Politicon haastattelema Ranskan presidentinkanslian neuvonantaja kuvailee eurooppalaisuutta Barnier'n eduksi.
 – Hänen etunsa on se, että hän on enemmän eurooppalainen kuin ranskalainen. Hänestä on tullut eurooppalainen persoona, neuvonantaja sanoo Politicolle.
 Ouest-Francen haastatteleman EU-virkamiehen mukaan Barnier'lla on kyky saada saman neuvottelypöydän ääreen ihmisiä, jotka eivät puhu toisilleen. Toisaalta hän on myös raudanluja neuvottelija, joka asetti brexit-neuvotteluissa tiukat rajat Britannialle annettaville myönnytyksille.
 Kaksi kertaa komissaarina
 68-vuotias Barnier on kotoisin Itä-Ranskan Savoijista Grenoblen kupeesta. Hän on työskennellyt kaksi kertaa Ranskan EU-komissaarina: yhden kauden sisämarkkinoista vastaavana ja toisen aluepolitiikan komissaarina.
 Lisäksi Barnier on toiminut neljä kertaa ministerinä Ranskassa, muun muassa ulko- ja eurooppaministerinä. Loppututkinto hänellä on Pariisin kauppakorkeakoulusta.
 Vuosina 2010–14 Barnier vastasi Euroopan pankkijärjestelmän uudistamisesta.  Libération-lehden mukaan  hän jaksaa muistuttaa, kuinka sai briteiltä hyväksynnän lähes kaikille pankkiunioniin liittyville sopimuksille.
 EU-komission puheenjohtajaksi Barnier pyrki jo vuonna 2014, jolloin hän hävisi kisan Junckerille.
 Politicon mukaan Barnier asemoi itseään kompromissiehdokkaaksi, jolla on hyvät suhteet EU-maiden johtajiin läpi puoluekentän. Ranskan presidentin  Emmanuel Macronin   on spekuloitu olevan valmis  tukemaan maanmiestään, vaikka he eivät edustakaan samaa puoluetta. Barnier on ollut europarlamentin Euroopan kansanpuolueen EPP:n varapuheenjohtaja.
 Jos saksalainen EPP:n kärkiehdokas  Manfred Weber  ei kelpaa kaikille jäsenmaille ja europarlamentin puolueille komission kärkeen, brexit-prosessissa mainetta niittänyt Barnier voi hyvinkin olla vahvoilla huipputehtävään.
 Lisää aiheesta:
 Tuhansien miljardien eurojen rahavirtojen ohjailija, EU-lakiesitysten valtias ja huippukokousten esimies – Nämä EU-vallankäyttäjät valitaan seuraavaksi meppien jälkeen

Kelpaisiko brexit-mies Michel Barnier kompromissiksi EU:n huippuvirkaan? – Suomessa vieraileva eurooppalaissielu pitää värikkäistä Excel-taulukoista


Summary: Hallituskumppanit kehuvat Antti Rinteen (sd.) neuvottelutaitoja ja vahvoja hermoja.

Tupakkalakot katkesivat kerta toisensa jälkeen.
 Viisi vuotta SDP:tä johtaneelle  Antti Rinteelle  ,56, nousu pääministeriksi on työvoitto. Moni toveri Rinteen ympärillä ehti jo repiä hiuksiaan epätoivosta, ja monet takaiskut repivät myös Rinteen hermoja.
 Hengen lähtö oli lähellä vajaa puoli vuotta sitten joululomalla Espanjassa. Keuhkokuume johti sydänongelmiin ja pitkään sairauslomaan vaalien alla.
 Pari viikkoa sitten hallitusneuvottelujen keskellä Rinne kävi lääkärin lopputarkastuksessa. Rinteen mukaan lääkärikin oli yllättynyt siitä, miten hyvin ja nopeasti potilas oli kuntoutunut. Sepelvaltimotaudin kanssa on jatkossa elettävä ja tupakat on nyt poltettu.
 Kevään aikana Rinteen kunto on ollut jatkuvassa julkisessa tarkkailussa. Hallitusneuvottelujen aikana Säätytalon portaita alas kävellessään Rinne nauroi toimittajalle, että "katso, ei tarvitse pitää kiinni porraskaiteesta".
 Mäntsälään juurtunut Rinne on hakenut voimaa kotijoukoistaan. Rinteen kolmas vaimo  Heta Ravolainen , 45, on pitänyt huolta, että hallitusneuvottelujen kiireissä on varattu aikaa myös levolle ja kuntoutukselle.
 Rinne on koulutukseltaan oikeustieteen kandidaatti. Hänen isänsä varatuomari  Juhani Rinne  toimi aikoinaan kaupunginjohtajana Lohjalla.
 Rinteen pääministeritie alkoi Urpilaisen kaadolla
 Antti Rinteen pääministeritarina alkoi talvella 2014, kun hän lähti haastamaan SDP:n puheenjohtajaa ja valtiovarainministeri  Jutta Urpilaista .
 Antti Rinne otti ison riskin haastamalla SDP:n istuvan puheenjohtajan Jutta Urpilaisen. Henkilökohtaisen tappion lisäksi vaarana oli puolueen hajoaminen.  Antti Aimo-Koivisto / Lehtikuva
 Vaikutusvaltaiset toverit sosiaalidemokraattisessa ammattiyhdistysliikkeessä olivat tyytymättömiä Jutta Urpilaiseen.  Jyrki Kataisen  (kok.) hallituksen valtiovarainministerinä Urpilainen oli arvostelijoiden mielestä kallistunut liikaa oikealle.
 Ammattiliitto Prossa tiukkana neuvottelijana tunnettu ja vuoden 2011 metsäteollisuuden työriidasta  sakkotuomion  saanut Rinne oli pyrkinyt SDP:n varapuheenjohtajaksi jo kahta vuotta aiemmin, mutta silloin äänisaalis jäi laihaksi.
 Tappioita vihaava Rinne halusi revanssin ja ammattiyhdistysliikkeen tyytymättömät demarit evästivät Rinteen puheenjohtajataistoon.
 SDP:n puheenjohtaja ei ollut koskaaan aiemmin kukistunut puoluekokouksessa. Jutta Urpilainen heräsi taisteluun liian myöhään ja Rinne voitti Seinäjoen puoluekokouksen äänestyksen niukasti äänin 257–243.
 Katkerin vaalitappio kevään 2015 eduskuntavaaleissa
 Rinteen puheenjohtajakausi ei alkanut ruusuisesti. Kaksi viikkoa Seinäjoen puoluekokouksen jälkeen SDP koki historiansa heikoimman vaalituloksen. Toukokuun 2014 eurovaaleissa demareiden ääniosuus jäi 12,3 prosenttiin.
 Rinne vei puoluejohtajana Urpilaiselta valtiovarainministerin salkun, mutta yhteistyö uuden pääministerin  Alexander Stubbin  (kok.) kanssa ajoi nopeasti karille.
 Puheenjohtajakampanjassaan Rinne oli vaatinut SDP:n kurssin kääntämistä vasemmalle. Valtiovarainministerinä Rinne lähti reivaamaan hallituksen talouspolitiikkaa uuteen kurssiin, mikä suututti Stubbin ja kokoomuksen. Stubbin hallitus jätti särön SDP:n ja kokoomuksen suhteisiin.
 Rinne tähtäsi täysillä kevään 2015 eduskuntavaaleihin. Tavoitteena oli demareiden paluu pääministeripuolueeksi, mutta vaalituloksesta tuli SDP:n historian heikoin eduskuntavaalitulos. 16,5 prosentin ääniosuus riitti vain 34 kansanedustajan paikkaan ja SDP jäi neljänneksi suurimmaksi puolueeksi.
 Demareiden heikkoa vaalitulosta selitettiin Rinteen epäonnistumisella viimeisissä TV-vaalitenteissä.
 Rinne kompasteli eduskunnan väittelyissä
 Vaalivoittaja  Juha Sipilä  (kesk.) kutsui toukokuussa 2015 keskustan hallituskumppaneiksi perussuomalaiset ja kokoomuksen. SDP:n sivuuttamista Sipilä perusteli muun muassa demareiden sekavalla sisäisellä tilanteella.
 SDP:n joutuminen oppositioon kevään 2015 eduskuntavaalien jälkeen oli Antti Rinteelle raskas pettymys. Heikki Saukkomaa / Lehtikuva
 Heti eduskuntavaalien jälkeen Rinne oli estänyt Urpilaisen valinnan SDP:n eduskuntaryhmän johtoon, ja puheenjohtakisan arvet olivat yhä kipeät. Puoluehajaannuksen vuodet 1950– ja 1960–luvuilta palasivat monen toverin mieleen
 Sipilän hallituksen joutuminen törmäyskurssille palkansaajajärjestöjen kanssa nosti oppositioon joutuneen SDP:n syksyllä 2015 nopeasti suosituimmaksi puolueeksi. Rinteen pääministeritie näytti suoralta.
 Rinne oli noussut ensin puoluejohtajaksi ja vasta sitten eduskuntaan. Ensimmäisen kauden kansanedustajalla oli vaikeuksia vakiinnuttaa asemaansa oppositiojohtajana. Puhetilanteissa kompastellut Rinne ei oikein pärjännyt eduskunnan kiivaissa väittelyissä.
 Oppositiossa Rinne sai haastajia omista ja vieraista
 SDP:n sisällä Rinteelle etsittiin jo haastajia. Eduskuntaryhmän puheenjohtaja  Antti Lindtman  kaatui ryhmän sisäisiin riitoihin, ja Rinteen haastajiksi lähtivät lopulta kansanedustajat  Timo Harakka  ja  Tytti Tuppurainen .
 Lahden puoluekokouksessa helmikuussa 2017  Rinne sai ylivoimaisen voiton,  mutta kapinahenki jäi kytemään. Rinne vastasi haasteeseen käynnistämällä laajan, puolueen sisäisen ohjelmatyön, joka tuotti kymmeniä ohjelmia ennen kevään 2019 eduskuntavaaleja.
 Ammattiyhdistysliikkeen tuki on ollut tärkeää Antti Rinteen nousussa pääministeriksi. Vesa Moilanen / Lehtikuva
 Vaalirintamalla Rinteen vaikeudet jatkuivat. Huhtikuun 2017 kuntavaaleissa kokoomus säilytti asemansa suurimpana kuntapuolueena. Rinteen SDP:lle hopeasija oli laiha lohtu, kun 19,4 prosentin äänisaalis oli puolueen historian heikoin kuntavaalitulos.
 Eduskunnassa vihreiden  Ville Niinistö  ja vasemmistoliiton johtoon kesällä 2016 noussut  Li Andersson  haastoivat kiivaasti hallitusta, ja vihreät ohittivat kesällä 2017 demarit suosituimpana oppositiopuolueena.
 Ensimmäisen kauden kansanedustajan  Touko Aallon  valinta vihreiden johtoon kesäkuussa 2017 tasoitti kilpailuasetelmia. Syksystä 2017 alkaen sosiaalidemokraatit nousivat ensin opposition suosituimmaksi puolueeksi ja kesän 2018 jälkeen myös kokoomuksen ohi.
 Vakava sairaus uhkasi katkaista pääministeritien
 Rinteen tie pääministeriksi näytti jälleen aukeavan, mutta kaikki uhkasi kaatua vakavaan sairastumiseen jouluna 2018.
 Ilma oli täynnä kysymyksiä, kun Rinne maaliskuun alussa palasi eduskuntaan pitkän sairausloman jälkeen.  Paluukahveilla  Rinne joutui vastailemaan, pystyykö hän rankan sairastelun jälkeen hoitamaan pääministerin tehtävää. Rinne oli kertonut, että pitkän makuuajan jälkeen aluksi vain ranteet olivat liikkuneet.
 – Lääkärintodistuksen mukaan olen nyt työkykyinen kansanedustajan tehtävään ja vastaaviin tehtäviin, joka pitää sisällään ministerin ja pääministerin tehtävät, Rinne vakuutti.
 Rinne veti kunnialla läpi raskaan vaalitaistelun. Jo Rinteen sairausloman aikana muu puoluejohto oli ottanut vastuuta vaalikampanjasta ja SDP:n vaali-ilmeeseen oli palannut joukkuehenkeä.
 Eduskuntavaalitaistelun loppusuoralla SDP:n paluu pääministeripuolueeksi näytti kuitenkin jällleen sulavan kevätjäiden mukana.
 Kokoomuksen  Petteri Orpo  hukkui hoitajamitoituksen desimaaleihin, mutta  Jussi Halla-ahon  perussuomalaiset intoutuivat loppukiriin, joka oli vähällä viedä demareilta kärkipaikan.
 Rinteen ja SDP:n valtakirja äänestäjiltä jäi heikoksi
 Huhtikuun eduskuntavaalien tulosiltana  SDP:n tolppa kutistui  uhkaavasti. Vaalipäivän äänissä demarit jäivät perussuomalaisten jalkoihin, mutta uskollisten ennakkoäänestäjien tuki riitti niukkaan vaalivoittoon.
 Demareiden äänisaaliin jääminen 17,7 prosenttiin oli Rinteelle pettymys, joka peittyi kuitenkin pääministeritoiveisiin. SDP oli odottanut 16 vuotta paluuta pääministeripuolueeksi.
 Antti Rinne ei ole  Paavo Lipponen . SDP:n edellinen, vuosien 1995–2003 pääministeri valitsi yhteistyökumppanikseen aina kokoomuksen.
 Lipposen haastajan  Erkki Tuomiojan  (sd.) päiväkirjat vuosilta 1998–2000 paljastavat, että Antti Rinne oli ennen vuoden 1999 puoluekokousta kaatamassa Lipposta liian oikeistolaisena, mutta Lipposen niukka voitto kevään 1999 eduskuntavaaleissa katkaisi kaatoyrityksen.
 Hallitustunnusteluissa  Rinne näytti tällä kertaa kokoomukselle ovea.
 Antti Rinne toteutti SDP:n paluun pääministeripuolueeksi.  Lehtikuva
 Rinne halusi hallitukseen koko vasemmiston ja se onnistui vain houkuttelemalla murskatappion kärsinyt keskusta mukaan neuvotteluihin.
 Hallitusohjelman tiedotustilaisuudessa vasemmistoliiton puheenjohtaja  Li Andersson  kehaisi, että Säätytalon väännöissä Rinteen hermot kestivät parhaiten.
 Rinteen henkilövalinnat yhdistivät ja erottivat
 Hallitusneuvottelujen jälkeen Rinne on yrittänyt edelleen koota SDP:n rivejä. Hän esittää Jutta Urpilaista Suomen ehdokkaaksi EU:n tulevaan komissioon. Rinteen ministerilistalta löytyivät häntä aiemmin haastaneet Tytti Tuppurainen ja Timo Harakka.
 Yksi on kuitenkin joukosta poissa. Antti Lindtman torjui ministerikutsun.
 Eduskuntaryhmän puheenjohtajana Lindtman, 36, voi tarkailla, miten Rinne pääministerinä onnistuu.
 Komissaarivalinnassa Rinne sivuutti eurovaalien ääniharavan  Eero Heinäluoman .
 Kun Antti Rinne on politiikassa ja aiemmin myös ammattiyhdistysjohtajana riskin ottaja, niin Heinäluoma tunnetaan siitä, että hän laskelmoi tarkkaan poliittiset liikkeensä ja varoo turhia riskejä.
 Lindtman ja Heinäluoma ovat kulkeneet politiikassa tähän saakka tiiviisti samaa tahtia.
 SDP;n seuraava puoluekokous on jo ensi vuonna, mutta Lindtmanilla on aikaa odottaa vuoroaan. Nyt tarjolla ollut työministerin salkku olisi ollut suuri poliittinen riski.
 Lue myös:
 Antti Rinteen viimeinen taisto pääministeriksi – tällainen puolue on vasemmalle kallistuva SDP
 Antti Rinne – Yksinäinen ratsastaja, joka tuntee kaikk i

Antti Rinteen ihmeellinen tie pääministeriksi: vaalitappioita, puolueriitoja ja vakava sairastuminen


Summary: Poroväki kokoontui Rovaniemelle keskustelemaan poronhoidon ajankohtaisista asiosta vuosittaiseen Poroparlamenttiin.

Rovaniemelle kokoontunut poroväki sai tuoreet terveiset uuden hallituksen aikeista poronhoidon suhteen. Paliskuntain yhdistyksen vuosittaisessa edustajakokouksessa eli Poroparlamentissa torstaina puhunut maa- ja metsätalousministeriön kansiapäällikkö  Jaana Husu-Kallio  iloitsi tuoreen  hallitusohjelman  sisällöstä, sillä se sisältää useita poronhoitoa koskevia kirjauksia.
 Hallitusohjelmassa poronhoito on sisällytetty osaksi maataloutta omana kappaleenaan. Hallituksen tavoitteena on edistää aktiivista, kestävää ja kehittyvää porotaloutta. Painopiste on porotalouden tukijärjestelmän kehittämisessä ja porotalouden investointitukien turvaamisessa. Hallituksen tavoitteena on myös edistää porotalouden kehittymistä kannattavana, kestävänä ja kulttuurisesti merkittävänä elinkeinona. Lisäksi halutaan puuttua porotalouden ja muiden maankäyttömuotojen välisiin ristiriitoihin ja uudistaa porojen aiheuttamien vahinkojen arviointia ja korvausta koskevaa lainsäädäntöä.
 – Hallitusohjelma luo hyvän pohjan sille, että katsotaan vähän avarammalla tavalla nykyistä voimassa olevaa tukijärjestelmää ja mietitään, onko mahdollista ottaa ympäristönäkökulma huomioon, toteaa Jaana Husu-Kallio.
 – Toivon, että mukaan tulisi uudenlainen tukielementti. Onko se sitten ympäristötuen tai ympäristökorvauksen nimellä, joka koskisi nimenomaan porolaidunten hoitoa ja sitä, miten siihen voitaisiin vaikuttaa, pohtii Husu-Kallio.
 Maa- ja metsätalousministeriön kansliapäällikkö painotti puheenvuorossaan sitä, että tulevaisuudessa porolaidunten tulee olla hyvässä kunnossa. Husu-Kallio viittaa vasta valmistuneeseen  Luken porolaiduninventointiin , jonka tuloksissa suositellaan kokonaisvaltaisia ja pitkäaikaisia porolaidunten hoitosuunnitelmia poropaliskuntien laidunten turvaamiseksi.
 “Nyt on oikea hetki miettiä, että miten eurot on järkevintä kohdentaa”
 Porotaloutta kuten maatalouselinkeinoja tuetaan erilaisilla tukimuodoilla. Porotalouden  nykyinen elotukijärjestelmä  perustuu eläinkohtaiseen tukeen, jota maksetaan eloporojen määrän mukaan. Tuki on 28,50 euroa eloporoa kohden ja tukea voi saada, jos poronhoitajalla tai poroperheellä on vähintään 80 eloporoa. Nykyinen porotukijärjestelmä on ollut käytössä Suomen EU jäsenyyden alusta saakka.
 Jaana Husu-Kallion mukaan poronhoidon tukijärjestelmän mahdolliset muutokset liittyvät kiinteästi maatalouspolitiikan uudistamiseen. Uudelle ohjelmakaudelle joudutaan tekemään uudistuksia kaikissa tuotantomuodossa, toteaa Husu-Kallio.
 – Nyt on juuri se oikea hetki miettiä myös porotaloudessa, että miten eurot on järkevintä kohdentaa. Aika on muuttunut siitä, mitä se on ollut EU-jäsenyyden alussa. Nyt on hyvät mahdollisuudet uudistaa tätä osana kokonaisuutta.
 Poromiesten puheenjohtaja: Paliskunnat voisivat pitäytyä poroluvuissaan suurimman sallitun alapuolella
 Paliskuntain yhdistyksen puheenjohtaja  Jukka Knuuti  on tyytyväinen hallitusohjelman poronhoitoa koskeviin kirjauksiin.
 Paliskuntain yhdistyksen puheenjohtaja Jukka Knuutin mielestä porotukijärjestelmää voi tarkastella useasta näkökulmasta.  Vesa Toppari / Yle
 Tulevissa neuvotteluissa maa- ja metsätalousministeriön kanssa halutaan kuitenkin vielä tarkennuksia hallitusohjelman tavoitteisiin.
 – Me tulemme käymään ministeriön kanssa kirjaukset läpi kahdenkeskisissä keskusteluissa. Uudistukset ottavat aikaa, eikä ne tälle vuodelle vielä edes ehdi. Katseemme on kuitenkin suunnattu tulevaisuuteen ja mielestämme se näyttää tosi lupaavalta, toteaa Knuuti.
 Maa- ja metsätalousministeriön kansliapäällikön mainitsema ympäristötuki tai ympäristökorvaus herättää heti ajatuksia poromiesten puheenjohtajassa. Tukijärjestelmän muuttaminen heijastuu esimerkiksi poromääriin.
 – Siinä tullaan sellaisiin omaehtoisiin ratkaisuihin, kuten suurimman sallitun alittaminen omaehtoisesti paliskunnan hallinnollisilla päätöksillä. Tämä voisi olla yksi tapa lähestyä ympäristökorvausjärjestelmää, pohtii Knuuti.
 Porotukijärjestelmän tulevaisuuden lisäksi Poroparlamentissa keskusteltiin myös paliskuntien suurimmista sallituista poroluvuista sekä muista poronhoidon ajankohtaisista asioista. Poroparlamentti on Paliskuntain yhdistyksen vuosittainen edustajakokous ja se jatkuu perjantaihin saakka.

Hallitusohjelman kirjaukset ennakoivat muutoksia poronhoidon tukiin – Korvaako ympäristötuki eläinperusteisen tuen?


Summary: Uudet ministerit aloittivat tehtävissään torstaina. Ministerivisassa voit testata, kuinka tutuiksi tuoreiden ministerien nimet ja kasvot ovat jo tulleet.

Ministerit, ministeriöt ja valtioneuvosto

Uudet ministerit aloittivat tehtävissään torstaina reilun kuukauden kestäneiden hallitusneuvotteluiden jälkeen. Oheisen ministerivisan tekemällä selviää, kuinka monta ministeriä tunnistat kasvokuvasta. Joukossa on sekä useimmille entuudestaan tuttuja kasvoja että toistaiseksi vähemmän esillä olleita.
 Visa sisältää 19 monivalintatehtävää eli hallituksen kaikki ministerit. Annetuista kolmesta vaihtoehtonimestä pitää valita ministeri, joka on kunkin tehtävän kuvassa. Tehtyäsi testin saat pistemäärän ja leikkimielisen luonnehdinnan tunnistustaidoistasi.
 Kuvat: Eduskunta
 Lue lisää uusista ministereistä tästä jutusta:
 Tässä he nyt ovat – Antti Rinteen viisikon kaikki ministerit

Ylen ministerivisa: Testaa, montako uutta ministeriä tunnistat kuvista


Summary: Lappeenrannan Family Center -kauppakeskukseen muuttaa ensi lukuvuoden alussa lähes 500 oppilasta.

Lappeenrannan Myllymäessä sijaitseva Family Center -kauppakeskus kokee kesän aikana erikoisen muodonmuutoksen. Kauppakeskuksen sisälle rakennetaan käytännössä uusi koulu.
 – Sinne rakennetaan väliseinien avulla yli 20 tilapäistä opetustilaa, Lappeenrannan kaupungin projektijohtaja Jukka Mielikäinen kertoo.
 Lappeenrannan kaupunki tarvitsee kauppakeskuksen tilat väistötilaksi, koska suureen Kesämäen kouluun tehdään kaksi vuotta kestävä peruskorjaus.
 Urheilutilat varastoon
 Kaupunki tekee tarvittavat muutokset kauppakeskuksen sisälle itse ja vastaa myös niiden purkamisesta vuokrasopimuksen päätyttyä.
 Kauppakeskukseen ei tule vain luokkatiloja.
 – Sinne tulee vielä ruokailutilat ja liikuntatilat sellaiseen korkeaan varastoon, Jukka Mielikäinen kertoo.
 Lappeenrannan kaupunki on jo aiemmin käyttänyt kauppakeskusta remontissa olevan kaupungin urheilutalon väistotiloina.
 Kauppakeskuksen tiloja on muutettu urheilutiloiksi.  Yle / Ville Toijonen
 Kahden vuoden sopimus
 Lappeenrannan kaupunki vuokraa kauppakeskuksen tilat kahdeksi vuodeksi. Yhteensä kauppakeskuksessa tulee koulukäyttöön noin 4000 neliömetriä tilaa. Kauppakeskukseen siirtyy opiskelemaan vajaa 500 Kesämäen koulun 6-9 -luokkien oppilasta.
 Kauppakeskukseen jää myös kaupallista toimintaa. Tiloissa jatkaa HopLop-liikuntaseikkailupuisto ja huonekalukauppa.
 LähiTapiolan omistama Family Center on kärsinyt viime vuosina  vuokraajapaosta . Suuri osa tiloista on ollut tyhjillään.
 Kauppakeskuksessa on ollut paljon tyhjää tilaa. Mikko Savolainen / Yle

Kauppakeskus muutetaan kesän aikana kouluksi – urheilusali tulee varastoon


Summary: Oikeuskanslerille on tullut kymmenkunta kantelua ministerien kelpoisuudesta.

Oikeuskansleri  Tuomas Pöysti  on todennut, ettei  Antti Kaikkosen  (kesk.) nimittämiselle puolustusministeriksi ole oikeudellista estettä. Pöysti kertoi STT:lle aiemmin tänään, että Kaikkosesta oli tehty oikeuskanslerinvirastolle kaksi kantelua.
 Kaikkonen tuomittiin ehdolliseen vankeuteen vuonna 2013 luottamusaseman väärinkäytöstä Nuorisosäätiön vaalirahoitusjutussa.
 – Asianomaisen henkilön rikoksesta on kulunut yli viisi vuotta, ja tuona aikana henkilö käytettävissä olevien tietojen mukaan ei ole syyllistynyt uusiin rikoksiin, ja hänen toimintansa on ollut rikollisen teon julkiseksi tulon jälkeen eduskuntavaaleissa kansalaisten arvioitavana, oikeuskanslerinviraston julkaisemassa ratkaisussa todetaan.
 Oikeuskanslerinvirastoon on kaikkiaan tullut kymmenkunta kantelua hallituksen ministerien kelpoisuudesta tehtäviinsä. Kanteluita on Kaikkosen lisäksi tehty ainakin pääministeri  Antti Rinteestä  (sd.), oikeusministeri  Anna-Maja Henrikssonista  (r.) ja työministeri  Timo Harakasta  (sd.).
 Perustuslain 60. pykälä edellyttää, että ministerien on oltava "rehellisiksi ja taitaviksi tunnettuja Suomen kansalaisia". Ratkaisussa otetaan laajemmin kantaa juuri rehellisyysvaatimukseen.
 Ratkaisun mukaan rehellisyyttä tulee aina arvioida tapauskohtaisesti, ja poliittisessa toiminnassa epärehellisyyttä osoittavia rikoksia on arvioitava useita muita rikoksia ankarammin.
 – Rehellisyysvaatimuksella voidaan ajatella näin pyrittävän estämään epärehellisen henkilön aiheuttama vahinko tärkeille intresseille ja valtioneuvoston toiminnan legitimiteetille. Tarkoituksena ei sen sijaan ole lainsäätäjällä ollut asettaa kansanvallalle tarpeettomia rajoituksia tai ministerin tehtävään nimittämisen kiellon kaltaista lisäseuraamusta rikoksista.
 Myös pääministeri Antti Rinne on tuomittu hovioikeudessa vuonna 2018 sakkoihin laittoman lakon järjestämisestä ammattiliitto Pron puheenjohtaja-aikoina vuonna 2011.
 Kansan luottamuksella merkitystä rehellisyysarvioinnissa
 Turun yliopiston julkisoikeuden professori  Juha Lavapuro  katsoo, että tuomio rikoksesta voi olla este ministeriydelle, jos tuomio on tuore. Eilen julkisuuteen pompanneen Kaikkosen tuomion ja nykypäivän välissä on ollut kuitenkin kahdet vaalit.
 – Poliittisessa tehtävässä on kyse on nimenomaan poliittisesta luottamuksesta. Tätä luottamusta on mitattu demokraattisissa vaaleissa, ja sille tulee antaa merkitystä, Lavapuro sanoo oikeuskanslerin tapaan.
 Lavapuro soveltaisi äänestäjien osoittamaa luottamusta myös Rinteen tapaukseen. Lavapuro sanoo, että pääministerin kohdalla rehellisyysvaatimusta voidaan korostaa entisestään.
 – En kuitenkaan kauhean herkästi lähtisi asettamaan tiukkoja oikeudellisia pidäkkeitä, että mikä tämä rehellisyysvaatimus on. Silloin juristit päättäisivät, kuka voi toimia ministerinä.
 Taloudellisista epäselvyyksistä ei taakkaa pääministerille
 Rinteen menneisyydestä löytyy myös epäselvyyksiä raha-asioiden hoidossa. Ilta-Sanomat uutisoi vuonna 2014, että Rinne joutui 1990-luvun puolivälissä eroamaan AKT:n palveluksesta epäselvien matkalaskujen vuoksi.
 Samoihin aikoihin hän joutui maksamaan korvauksia johtamalleen taloyhtiölle huonon taloudenpidon ja epäselvien laskutusten takia.
 Professori Lavapuro ei usko, että vanhat epäselvyydet asettaisivat esteitä tulevalle pääministeritaipaleelle.
 – Mitä kauempana ollaan vakavista rikoksista, sitä hankalampaa on todeta, että henkilö ei täyttäisi perustuslain vaatimusta, Lavapuro sanoo.
 Lue lisää:
 Uusi hallitus nimitettiin "ensimmäisen koulupäivän tunnelmissa", vanha jätti jäähyväiset – Yle seurasi vallan vaihtumista hetki hetkeltä   Antti Rinteen ihmeellinen tie pääministeriksi: vaalitappioita, puolueriitoja ja vakava sairastuminen

Oikeuskansleri totesi Kaikkosen esteettömäksi puolustusministeriksi – vanhaa rikosta seurannut nuhteettomuus ja äänestäjien luottamus arviointikriteereinä


Summary: Reserviupseerikurssi kestää jatkossa kaksi viikkoa nykyistä kauemmin.

Puolustusvoimien reserviupseerikoulutus on kokemassa suurimman muutoksen pitkään aikaan. Parhaillaan Haminan reserviupseerikoulussa testataan uusia koulutustapoja, mutta jo nyt on varmaa, vuoden 2020 keväällä Reserviupseerikoulussa moni asia opetellaan eri tavalla kuin ennen.
 Selvä muutos on, että kurssin kesto pitenee. Nykyisin reserviupseerikurssi kestää 14 viikkoa, jatkossa kesto on 16 viikkoa.
 Toinen konkreettinen muutos on, että nykyaikainen tietotekniikka tulee voimalla osaksi koulutusta.
 – Käytännössä tuodaan digitalisaatio, verkkoympäristöt ja simulointi osaksi koulutusta, kertoo Haminan reserviupseerikurssin johtaja, everstiluutnantti  Timo Hänninen .
 Simulaattorit vahvasti mukaan koulutukseen
 Monelle armeijan käyneelle ovat tuttuja paukkupatruunat tai se, kun laukauksen kohdalla piti huutaa: "laukaus, laukaus, laukaus". Tämä aika alkaa olla mennyttä.
 – Nyt kaikki tapahtuu simulaattoriharjoituksella, joka vastaa täysin sodan kuvaa, kertoo everstiluutnantti Timo Hänninen.
 Reserviupseerikouluun onkin tulossa lukuisia erilaisia simulaattoreita uudistuvaa koulutusta varten. Vielä tänä vuonna koulu saa ampumasimulaattorit, joilla voidaan tehdä ampumakoulutus.
 Haminassa järjestetään vuodessa kaksi reserviupseerikurssia, joissa molemmissa on keskimäärin 600 varusmiestä.  Petri Lassheikki / Yle
 Aitoa sodankäyntiä oppilaat pääsevät harjoittelemaan virtuaalisessa koulutusympäristössä.
 – Siinä voi täysin digitaalisessa ympäristössä harjoitella taisteluoperaatioita, esimerkiksi hyökkäystä ja puolustusta.
 Simulaattoreita tulee myös maasto-olosuhteisiin, joissa otetaan käyttöön taistelusimulaattorit. Laserin avulla ne kertovat esimerkiksi, miten hyvin laukaus kohteeseen osui.
 Painopiste metsässä
 Simulaattorit auttavat erityisesti perusasioiden oppimisessa, koska opeteltava asia voidaan niillä tehdä helposti ja nopeasti monta kertaa. Samalla säästyy everstiluutnantti Timo Hännisen mukaan sekä ympäristöä, aikaa että rahaa.
 Hänninen kuitenkin korostaa, että simulaattorit eivät voi korvata kaikkea.
 – Kun ase jäätyy poskeen kiinni, tai on kylmä, nälkä tai pelko. Niitä on vaikea simuloida. Siksi on tärkeätä harjoitella maastossa sodan ajan kitkaista tilannetta.
 Hännisen mukaan koulutuksessa keskeistä on edelleen harjoittelu kentällä maastopuku päällä taisteluvarustuksessa ja oma asejärjestelmä mukana.
 Haminassa reserviupseerikurssin johtaja, everstiluutnantti Timo Hänninen kertoo, että uusi koulutusjärjestelmä tulee voimaan keväällä 2020. Antro Valo / Yle
 Varusmiehet erilaisia
 Reserviupseerikoulu kouluttaa sodan ajan joukkueenjohtajia, joiden pitää hallita kerralla isoja joukkoja ja saada sotilaiden motivaatio korkeaksi. Reserviupseerikurssin johtaja, everstiluutnantti Timo Hänninen haluaa, että arvo- ja asennepohjainen johtaminen nousevat keskeisiksi alueiksi reserviupseerikoulutuksessa.
 – Upseerioppilaat joutuvat pohtimaan reserviupseerien arvoja ja keskeisiä kysymyksiä. He myös miettivät sotilaan ja johtajan etiikkaa, koska johtaja joutuu tekemään päätöksen.
 Mutta samalla kun tekniikka kehittyy, on myös uusien varusmiesten lähtötaso muuttunut.
 Varusmiehet ovat Puolustusvoimienkin kokemuksen mukaan entistä huonokuntoisempia, eivätkä välttämättä osaa käytännön asioita, kuten vaikka kalan perkaamista.
 – Mutta toisaalta on tullut uusia osaamisalueita. Nuoret ovat nykyään sosiaalisempia, kielitaito on parempi ja he ovat valmiita uusiin opetusmenetelmiin.
 Timo Hänninen muistuttaa, että nykyajan nuoret miehet ja naiset osaavat ja ovat tottuneita käyttämään erilaisia tietoteknisiä laitteita ja he odottavat, että Puolustusvoimatkin osaavat niitä laitteita hyödyntää.
 RUK:n kurssijuhlien tanssijaiset järjestetään jatkossakin. Tämä kuva on vuodelta 2015. RUK
 Jotain olennaista jää
 Haminassa on vuodessa kaksi reserviupseerikurssia. Keskimäärin yhdellä kurssilla on 600 varusmiestä. RUK:n suosio ei ole viime vuosina lainkaan vähentynyt, vaan halukkaita on edelleen runsaasti.
 – Meillä ei ole rekrytointiongelmaa ja olemme kiitollisia, että oppilailla ei ole motivaatio-ongelmaa. Kyllä tämä on monelle sellainen asevelvollisuuden kaikkien unelmien täyttymys, sanoo reserviupseerikurssin johtaja, everstiluutnantti Timo Hänninen.
 Upseerioppilaiden motivaatio näkyy myös varusmiehille tehdyissä loppukyselyissä, sillä varuskunnissa varusmiehet ovat antaneet upseerikokelaille hyvät arvosanat.
 – Upseerikokelaiden arvostus on todella iso ja heitä arvostetaan tuolla kentällä.
 Vaikka koulutus Haminassa uudistuu, kaikki ei kuitenkaan muutu. Jatkossakin kurssiohjelmaan kuuluvat monille tutut Kirkkojärven marssi ja iso kurssijuhla.
 – Tänä vuonna joukkueet juoksevat kilpaa 25,4 kilometriä täydessä taisteluvarustuksessa. Kurssijuhla taas on institutionaalinen tilaisuus, jolla on iso arvo yhteishengen luomisessa, kertoo reserviupseerikurssin johtaja, everstiluutnantti Timo Hänninen.

RUK:n koulutus mullistuu – paukkupatruunat vaihtuvat simulaattoreihin: "Vastaa täysin sodan kuvaa"


Summary: Naisia alistavasta tulevaisuuden yhteiskunnasta kertovasta amerikkalaisesta draamasarjasta julkaistiin torstaina kolmas tuotantokausi.

Handmaid's Tale eli Orjattaresi-televisiosarjaa on pidetty paikoitellen katsojalle kovana kokemuksena, sillä sen päähenkilöitä alistetaan sekä henkisesti että fyysisesti. Toisella kaudella sarjassa lyötiin, hirtettiin ja raiskattiin.
 Sarjan luonut tuottaja  Bruce Miller  vastaa kritiikkiin sanomalla, ettei hän mielestään ole julmuuksia kehittelevällä alalla.
 – Sarja ei yritä olla kiduttavaa katsottavaa. Se on viihdettä ja yrittää temmata mukaansa, sanoo Miller uutistoimisto Reutersin haastattelussa.
 – Yritämme näyttää asioita, joita June (päähenkilö) näkee, jotta katsoja ymmärtäisi häntä.
 Sarja on kehitetty  Margaret Atwoodin  kirjan pohjalta.
 Kriitikot ovat pohtineet tällä viikolla alkaneen kolmannen tuotantokauden olevan vaikeaa katsottavaa.
 Esimerkiksi  Guardianin  mukaan sarjan kolmas tuotantokausi on mennyt jo liiallisuuksiin väkivaltaisessa kuvastossaan. Tästä kärsivät henkilöhahmojen tarinat.
 Atlantic-lehti  kirjoittaa Junen tuntuvan epäaidolta ja sarjan kertaavan vanhoja tapahtumia liikaa tällä kaudella.
 Sarjan kolmas kausi alkoi maksullisissa striimauspalveluissa ympäri maailmaa. Suomessa sarjan toisen kauden jaksoja on katsottavissa Yle Areenassa.
 Orjattaren tarina jatkuu kapinalla
 Tulevaisuuteen sijoittuvassa synkässä sarjassa eletään kuvitteellisessa pappisjohtoisessa Gileadin valtiossa, entisissä Yhdysvalloissa.
 Päähenkilö June, joka on nimetty Offrediksi, on päättänyt taistella naisia alistavaa yhteiskuntaa vastaan.
 – Haluamme näyttää, miltä sankari näyttää. Hän on itsepäinen, sanoo Miller.
 – Heidät isketään maahan, he saavat ruhjeita, mutta he keräävät itsensä ja yrittävät uudelleen.
 Sarja käsittelee myös yhtenä teemana luottamusta.
 Tyrmäys yhtymäkohdille
 Edellistä kautta on ehditty pitää muun muassa kommenttina nykyisen Yhdysvaltojen maahanmuutto- ja siirtolaispolitiikkaan Meksikon rajalla.
 Kolmas kausi julkaistaan tilanteessa, jossa Yhdysvalloissa naiset ovat alkaneet protestoida 11 osavaltion aborttia rajoittavia lakeja vastaan.
 Miller kuitenkin sanoo, että sarjan tapahtumien ja nykyisten maailman tapahtumien rinnastettavuus ei ole tarkoituksellista. Sarjan luojat yrittävät hänen mukaansa vain keksiä, mitä kuvitteellisessa Gileadissa voisi tapahtua.
 – Jos televisiota alettaisiin tehdä sillä ajatuksella, että se kietoutuu todellisiin tapahtumiin, olisi se yhtä huolestuttavaa kuin se poliittinen myllerrys, jota maailmassa näemme nykyään, sanoo Miller.
 Hän ei selvennä mihin poliittiseen myllerrykseen hän kommentillaan viittaa.
 Sarja on inspiroinut naisten oikeuksien puolesta mieltään osoittaneita, ja sarjan vaatetusta on alettu käyttää pukuna erilaisissa mielenilmaisuissa monissa maissa.
 Miller on sanonut  Hollywood Reporterille  suunnitelleensa sarjalle jopa kymmenen kautta, sillä silloin pystyttäisiin kuvaamaan tapahtumia kuvitteellisen valtion murtumisen jälkeen.
 Kanadalaiskirjailija Margaret Atwood aikoo myös kirjoittaa kirjalleen jatko-osan. Ensimmäinen kirja julkaistiin vuonna 1985.
 Lue Ylen juttu   Handmaid's Talen maailmasta ja sen yhtymäkohdista todellisuuteen .
 Jaksoja  sarjan toisesta tuotantokaudesta on katsottavissa  Yle Areenassa .
 Lue myös:
 Offredin tarina jatkuu – Margaret Atwood kirjoittaa Handmaid's Tale -kirjallensa jatko-osan
 "Elisabethin kasvoilta näkee, että hahmon pään sisällä tapahtuu jotain" – Cannes-voittaja kertoo, miksi Elisabeth Moss on tv-draaman kuningatar
 The Handmaid's Tale saa minut voimaan pahoin – siksi rakastan sitä

Hittisarja Handmaid's Talen kolmatta kautta on kritisoitu liian väkivaltaiseksi – tuottaja: "Sarja ei yritä olla kiduttavaa katsottavaa"


Summary: Ruudulla ja pelaamiseen käytetty aika aiheuttaa eniten kahnauksia. Useimmissa perheissä sitä rajoitetaan.

Koululaisten kesäloma pistää perheiden aikataulut uusiksi. Mutta tarvitaanko loma-aikaan sääntöjä?  Kysyimme lukijoilta , millaisista pelisäännöistä perheissä on sovittu. Saimme yli 120 vastausta, joista on poimintoja tässä jutussa. Omat vinkkinsä leppoisaan kesään antaa myös Mannerheimin lastensuojeluliiton auttavien puhelinten ja nettipalveluiden päällikkö  Tatjana Pajamäki .
 Useimmissa perheissä on ainakin joitain sääntöjä loma-ajalle, kertovat kyselyn vastaukset. Valtaosassa perheistä arkirytmi muuttuu koululaisten kesäloman ajaksi. Monille on helpotus, kun aikatauluissa on enemmän pelivaraa. Jos vanhemmat käyvät töissä ja koululaiset lomailevat, saatetaan perheessä elää kesällä eri vuorokausirytmeissä.
 Teemu ja Peppi Kaukoranta viettävät kesällä aikaa ulkona paljon enemmän kuin talvella. Kerran kaverin luona yökylässä Teemu valvoi koko yön.
 Laura Kosonen / Yle
 – Periaatteena meillä on, että esimerkiksi valvoa saa, mutta työssä käyvä vanhempi on "kunkku" eli yörauha täytyy antaa, yksi vastaajista toteaa.
 – Meillä ruokaillaan yhdessä enemmän, mutta meille luontevammassa, ehkä välimerellisessä rytmissä.
 MLL:n asiantuntija Tatjana Pajamäki:  Myös lapsille loman tarkoitus on olla loma. Monien lasten arki koulun ja harrastusten kanssa on aikataulutettua, ja sen vuoksi kesällä olisi hyvä pyrkiä jonkinlaiseen kiireettömyyden tuntuun. Säännöistä olisi hyvä neuvotella yhdessä ja kysyä myös lasten mielipidettä.
 Kotiin kello 21 vai vasta puoliltaöin?
 Koululaisten päivärytmi muuttuu useimmiten tunnin, pari myöhemmäksi, kun kouluherätyksistä ei tarvitse huolehtia. Useimmissa perheissä ei kuitenkaan ole lupa valvoa pikkutunneille. Kyselyn vastausten perusteella yleisin nukkumaanmenoaika koululaisille on kello 22–23. Yläkoululaisille vastaavia sääntöjä ei yleensä ole.
 Monien vanhempien mielestä kouluvuoden aikana aamuherätyksiä on enemmän kuin riittävästi. Sen vuoksi kesälomalla koululainen saa nukkua niin pitkään kuin huvittaa. Vastausten perusteella yleisintä on, että nukkumaanmenoajassa on rajoituksia, mutta aamuheräämisissä ei.
 – Poika, 12, saa nukkua just siihen asti aamulla, kun nukuttaa. Teiniys puskee päälle ja unta tarvii selkeästi lisää. Nukkukoot, kun kerrankin on aikaa!
 Joensuulaisten Peppi, Katja ja Teemu Kaukorannan perheessä päivärytmi on kesällä vapaampi, mutta kotityöt jaetaan samalla tavalla kuin kouluarkena. Laura Kosonen / Yle
 Joissakin perheissä pidetään tärkeänä, että rytmi pysyy samana lomasta huolimatta. Tähän ratkaisuun on päädytty erityisesti perheissä, joissa on erityislapsia tai lasten ikähaitari on laaja.
 – Säännöt on aika lailla samat kuin arkena eikä niitä ole mielestäni liikaa. Toisella lapsista on ADHD, joten säännöllisyys, ennakoitavuus ja pysyvyys on tärkeää.
 Monissa perheissä kotiintuloajat joustavat kesällä. Kavereiden kanssa saa olla liikenteessä myöhempään kuin tavallisesti, mutta useimpien alakoululaisten täytyy olla kotona viimeistään kello 21. Joissakin perheissä omalla pihalla saa leikkiä pidempään. Perheessä voidaan sopia myös siitä, mitä ilta-aikaan saa tehdä.
 – Nukkumaanmenon kanssa ei ole ihan niin tarkkaa. Pienet koululaisemme tykkäävät lukea, joten lomalla saa iltaisin lukea niin myöhään kuin jaksaa. Älylaitteiden kanssa ollaan aika lailla yhtä tiukkoja kuin arkena.
 MLL:n asiantuntija Tatjana Pajamäki:  Toiset lapset sopeutuvat helposti joustaviin aikatauluihin ja nauttivat vapaammasta rytmistä. Toisille taas jo pienikin poikkeama arkirytmistä voi olla hankalaa, ja aiheuttaa esimerkiksi kiukkuisuutta tai levottomuutta. Jos alakouluikäiset lapset viettävät päivän keskenään, kun vanhempi on töissä, päivärytmiä on hyvä suunnitella ainakin jonkin verran yhdessä. Lisäksi täytyy sopia säännöistä: Kuinka kauaksi kotoa saa lähteä? Saako kaverin kanssa mennä uimaan?
 Ruutuaika aiheuttaa eniten riitoja
 Ruutuaika ja pelaaminen mietityttävät vanhempia kaikkein eniten koululaisten lomanvietossa. Valtaosassa kyselyyn vastanneiden perheistä ruutuaikaa valvotaan ja tarvittaessa rajoitetaan. Joissakin perheissä on käytössä sovellus, joka sallii älylaitteen käytön vain rajatun ajan.
 Yleisimmin ruutuaikaa on päivässä pari tuntia. Tärkeää myös se, mitä ruudulta katsotaan.
 Peppi Kaukoranta käyttää kännykkää eniten musiikkivideoiden tekemiseen.
 Laura Kosonen / Yle
 – Ruutuaikaa on meillä noin 1–2 tuntia päivässä. Televisiota lapset voivat katsoa niin paljon kuin haluavat, mutta enintään tunnin päivässä haluavat katsoa. Kännykällä lapset puolestaan olisivat jatkuvasti, jos vain voisivat. Ruutuajan rajoittaminen herättää tunteita, mutta on välttämätöntä, koska muuten lapset eivät tee kotitöitä ja ulkoile.
 – 13-vuotiasta on joskus vaikea saada pois kännykältä, mutta 11-vuotias uskoo vielä aika hyvin ja alkaa tehdä jotain muuta, kun käsketään. Elokuvien katsominen on minusta ihan fiksua tekemistä, johon jopa kannustan, ja katselemme paljon leffoja myös yhdessä.
 Joissakin perheissä ruutuaika on sidottu ulkoiluun: tunnilla ulkoilua tienaa yhden tunnin ruutuaikaa tai kännykällä saa olla vasta puolenpäivän jälkeen, kun on ensin oltu ulkona.
 Kaukorantojen perheessä lauantai on puheliton päivä. Perjantai-iltana lapset antavat puhelimet pois ja saavat ne takaisin sunnuntaiaamuna.
 Laura Kosonen / Yle
 Useimmissa perheissä ruutuajasta käydään keskustelua jatkuvasti. Joillakin lapsilla älylaitteiden käyttö vähenee kesällä luonnostaan, kun ulkona riittää tekemistä. Jotkut perheet sopivat yhdessä hetkistä, jolloin kaikki jättävät älylaitteet kotiin.
 –  Ruutuaika sovitaan yhdessä testaillen erilaisia vaihtoehtoja. Jokainen saa esittää oman mallinsa, sen mukaan mennään viikko ja sitten pohditaan toimiko malli, mitä hyötyjä ja haittoja ilmeni, oliko kaikilla kivaa ja oliko elämä tasapainoista.
 MLL:n asiantuntija Tatjana Pajamäki:  Ruutuaika-asiaa voi lähestyä pohtimalla, mitä muuta lapsen elämään kuuluu. Onko lapsella kavereita, entä harrastuksia? Nämä asiat ovat olennaisimpia kuin ruudun ääressä vietetyt minuuttimäärät. Lapset tekevät kännykällä monenlaisia asioita, esimerkiksi pitävät huolta kaverisuhteista tai kuvaavat itse videoita. Olisi hyvä, jos lasten kaveripiirin vanhemmat voisivat yhdessä sopia tietyistä säännöistä, vaikkapa siitä, ettei some-ryhmiin lähetetä viestejä tietyn kellonajan jälkeen.
 Maksetaanko kotitöistä palkkaa?
 Ylen kyselyyn vastanneet ovat yksimielisiä yhdestä asiasta: kotityöt kuuluvat myös koululaisen kesään.
 –  Ruuanlaitto on meillä uusin kokeilu. Yksi ruoka viikossa tulee tehdä kunkin lapsen. Muuten on normaalit velvollisuudet eli tiskaus joka toinen päivä, roskien vienti ja oman huoneen siivous.
 Useimmissa perheissä kotitöitä pyöritetään samaan tapaan kuin arkena. Tiskikoneen täyttäminen ja tyhjennys on kouluikäisten yleisin velvollisuus. Myös roskien vienti, oman huoneen siivous, koiran ulkoilutus ja pyykkihuollossa auttaminen kuuluvat lasten tehtäviin.
 Joissakin perheissä viikkorahaan kuuluu työvelvoite, ja ylimääräisistä töistä voi tienata lisää taskurahaa. Myös ruutuaikaa käytetään maksuna kotitöistä.
 –  Olen ajatellut, että joka päivä koululaisilla on tehtävänä jokin pieni juttu, ettei mene ihan lojumiseksi. Sisarusten hoidosta (1–2 tuntia kerrallaan) lapset saavat erillisen korvauksen.
 Katja-äiti tekee vuorotöitä, joten Peppi ja Teemu Kaukoranta ovat tottuneet huolehtimaan arjen askareista paljon itse.

 Laura Kosonen / Yle
 Joissakin perheissä koululaisilta vaaditaan lomalla enemmän kotitöiden tekemistä kuin arkena. Työnjakoon on käytössä erilaisia malleja: vanhemmat saattavat jättää pöydälle listan kotitöistä, jotka koululaisten on hoidettava vanhempien työpäivän aikana. Toisilla taas on käytössä kotityölista, josta lapset voivat valita haluamansa työt.
 –  Minusta kesäloma on hyvää aikaa opettaa lapsille kotitöiden tekoa ja vastuunkantoa, kun kouluun liittyviä velvoitteita ei ole. Kotityöt rytmittävät lapsen elämää loman aikana.
 Isommille lapsille on monissa perheissä varattu erilaisia kesähommia, esimerkiksi puutarhatöitä, halkojen kantamista, aidan maalaamista tai mattojen pesua.
 – Meillä 15- ja 16 vuotiaiden velvollisuuksiin kuuluu neljä tuntia talous- ja pihatöitä päivässä, mutta siitä saa palkkaa.
 MLL:n asiantuntija Tatjana Palomäki:  Kotitöiden jakaminen kaikille perheenjäsenille ikätasoon mukautettuna lisää perheen hyvinvointia. Vanhempi voi esimerkiksi perustella lapsille, että yhteistä aikaa on enemmän, kun kaikki tekevät kotitöitä. Jos koti on kohtuullisessa kunnossa, kun vanhemmat palaavat töistä, ei pinna pala niin helposti. Vanhempi tekee palveluksen lapselleen, kun opettaa ja vaatii arjen taitoja.
 Mitä mieltä sinä olet perheen säännöistä kesälomalla? Osallistu keskusteluun. Keskustelu suljetaan klo 22.
 Lue lisää:
 Lomareissulla voi hieman hemmotella, mutta muuten lapsi ei tarvitse korotettua viikkorahaa kesälomalla – Lue asiantuntijoiden 5 vinkkiä
 Yksi asia kertoo, että olet onnistunut vanhemmuudessa – "Kun vanhemmat yrittävät liikaa, se kaikista tärkein voi unohtua"

Näin lasten kesälomalla pidetään säännöistä kiinni – 120 perhettä jakoi vinkkinsä: tunnilla ulkoilua tienaa yhden tunnin ruutuaikaa


Summary: Toimistosta lähtee kahdeksan henkilötyövuotta ja työntekijöiden tehtäviä uudelleenjärjestellään.

Keskustan puoluetoimiston henkilöstö pienenee, kun puolue sopeuttaa toimintaansa eduskuntavaalitappion jälkeen pienentyneeseen puoluetukeen. Keskusta vähentää kaikkiaan kahdeksan henkilötyövuotta. Samalla tehtäviä järjestellään uudelleen. Uudelleenjärjestelyjen jälkeen puoluetoimistoon jää 11 henkilöä.
 Yksi henkilö irtisanottiin, koska hänen tehtävänsä ulkoistettiin. Kaikki puoluetoimiston määräaikaiset työsuhteet yhtä lukuun ottamatta päättyivät.
 – Tehdyt päätökset olivat hyvin raskaita, mutta heikentyneen taloudellisen tilanteen vuoksi välttämättömiä, sanoi puoluesihteeri Riikka Pirkkalainen tiedotteessa.
 Jo aiemmin kerrottiin, että keskustan pää-äänenkannattaja Suomenmaa vähentää 8,6 henkilötyövuotta ja muuttuu elokuussa kuukausilehdeksi.
 Keskusta menetti vaaleissa 18 kansanedustajaa.

Keskustan puoluetoimisto kutistuu puoluetuen vähentyessä


Summary: Pyöräala ei ole viimeiseen sataan vuoteen muuttunut niin paljon kuin nyt, sanoo Helkama Veloxin toimitusjohtaja.

Polkupyörien ja pyöräilytarvikkeiden vähittäiskauppa

Sähköpyörien kysynnän nopea kasvu on yllättänyt käytännössä koko toimitusketjun. Esimerkiksi Intersporteissa sähköpyörien myynti on kolminkertaistunut viime alkukesään verrattuna.
 – Jopa kolmasosa myydyistä pyöristä on nyt sähköisiä, sanoo Intersport-ketjun valikoimapäällikkö  Jukka Pinola .
 Kysynnän raju kasvu on tarkoittanut myös sitä, että monet mallit ja koot on myyty loppuun. Jos haluaa vaikkapa sähköistetyn Jopon, on sellaista tällä hetkellä erittäin vaikea saada.
 – Eikä sähköjopo ole edes suosituin sähköpyörämme. Myydyin segmenttimme on 2000-2500 hintaluokka, josta Jopo on kaukana, sanoo Helkama Velox Oy:n toimitusjohtaja  Tero Valtonen .
 Valtosen mukaan Helkaman sähköpyörien myynti kaksinkertaistui kesälle 2017-2018, ja tälle kesälle kasvu näyttäisi olevan vielä suurempaa.
 – Kaikki menee minkä saamme tehtaalta ulos. Pyöräala ei ole viimeiseen sataan vuoteen muuttunut niin paljon kuin nyt.
 Hyvän pyörän voi muuttaa sähkölle
 Jos sopivaa sähköpyörää ei löydy kaupasta, lähes kaikki uudemmat polkupyörät voi sähköistää. Vanhoissa pyörissä keskiötyyppi saattaa olla sellainen, että keskimoottoria ei saa asennettua, mutta muuten pyörän muuttaminen sähkölle luultavasti onnistuu.
 – Jonkin verran ihmiset haluavat jälkisähköistää pyöriä, joissa on hyvä heille sopiva runko, sanoo  Jani Kainulainen  pyöräliike Huoltopilotista Jyväskylästä.
 Kainulaisen mukaan laadukas sähköpyörä maksaa parista tuhannesta eurosta ylöspäin. Jälkisähköistyksellä säästää ainakin viitisensataa euroa.
 Tee se itse?
 Pyörien sähköistyspaketteja voi tilata nettikaupoista, ja asennuksen voi tehdä myös itse. Erityisesti etumoottorin asentaminen on verraten yksinkertaista.
 – Mutta 80 prosentille sanoisin, että älä tee itse, Kainulainen sanoo.
 Etumoottoreista osa lähtee heti vetämään suurella teholla. Se tarkoittaa nykäystä, joka rasittaa paitsi moottoria, myös etuhaarukkaa ja laakereita.
 – Pahimmillaan se voi rikkoa etuhaarukan korvakkeet. Sitten saadaankin leukaan vähän jälkeä, sanoo Kainulainen.
 Erityisesti vanhaan, teräksiseen etuhaarukkaan kannattaa sähkömoottori jättää asentamatta. Rasitus käy sellaiselle liian suureksi.
 Keskimoottorin asentaminen taas vaatii erityistyökaluja, joilla vanhan keskiön saa ulos paikaltaan.
 Tähän maastopyörään on jälkiasennettu keskiön kautta toimiva sähkömoottori. Antti Seppälä / Yle
 Moottori eteen, keskelle tai taakse
 Jos nyt kuitenkin on selvitetty, että pyörän runko on sähköistykselle sopiva, seuraava vaihe on valita sopiva moottorityyppi. Sähköpyöriä on etu-, taka-, ja keskimoottorisia.
 Etumoottori on pyörän etunavassa, ja tekee siis pyörästä etuvetoisen. Takamoottori sijaitsee vastaavasti takanavassa, ja keskimoottori toimii keskiön kautta kuten polkimetkin.
 Etumoottori on edullisin ja helpoin asentaa, keskimoottori kenties mukavin ja rungon kannalta turvallisin.
 – Asennustyö on ammattilaiselle tunnin homma, jos yllätyksiä ei tule. Mutta niitä tulee jälkisähköistyksissä aina, joskus useampiakin samaan pyörään, sanoo Kainulainen.
 Suurimmat erot sähköistyspaketeissa löytyvät akuista. Akku on myös tärkein, ratkaisevin ja kallein yksittäinen osa sähköistyssarjaa. Halpoja sarjoja saa parilla satasella, mutta jos haluaa halvan ja hyvän, pitää ostaa molemmat.

Myytiinkö sähköpyöräkaupassa eioota? Näin sähköistät nykyisen pyöräsi


Summary: Maahanmuuttajataustaiset kotoutumisvalmentajat auttavat kaltaisiaan suomalaiseen yhteiskuntaan sopeutumisessa.

Puutteellinen kielitaito ja kulttuurierot voivat olla merkittävä este maahanmuuttajan sopeutumiselle, mutta omankielinen tuki voi edistää kotoutumista ja työllistymistä. Esimerkiksi Kemissä vertaistuen hyödyntämisestä on saatu hyviä kokemuksia Maahanmuuttaja ohjaamossa.
 Siinä maahanmuuttajataustaiset kotoutumisvalmentajat auttavat toisia maahanmuuttajia. Yksi hankkeesta apua saavista on irakilainen  Hussein Abbas .
 2015 Suomeen tullut ei ole vielä päässyt suomen opinnoissa kovin pitkälle. Hänen mukaansa onkin paljon helpompi keskustella kotoutumiseen vaikuttavista asioista, kuten suomalaisesta työelämästä, kun ei jää kielimuurin taakse.
 – On paljon helpompaa, kun joku kääntää asioita minun omalle kielelleni, koska en hallitse vielä englantia ja suomen kieltä kovin hyvin, Abbas sanoo englanniksi.
 Maahanmuuttaja ohjaamo -hankkeen projektipäällikkö  Jaana Tapalisen  mukaan omaa kieltä puhuva kotoutumisvalmentaja on maahanmuuttajalle kanssakulkija kielen ja yhteiskunnan ymmärtämisessä.
 – Monesti integroituminen ja kotoutuminen helpottuu ja sitä kautta myös kaikki muut elämänhallinnalliset asiat. Muodostuu hieman helpommaksi selvitä, kun on omakielinen apu takana, Tapalinen sanoo.
 Lumi oli shokki, mutta Gabar Othman päätti jäädä
 Yksi Kemin Maahanmuuttaja ohjaamon neljästä omakielisistä kotoutumisvalmentajista on  Gabar Othman . Irakista maahan vuonna 2015 tullut kurdimies oli itse vähällä jäädä syrjään suomalaisesta yhteiskunnasta ja vietti aikaansa vastaanottokeskuksessa käymättä edes ulkona.
 Nyt hän puhuu suomen lisäksi viittä eri kieltä ja kolmea kurdin kielen murretta.
 – Olin alussa aivan kuin shokissa lumesta ja jäästä. Ulkona oli varmaan 20 astetta pakkasta. Sanoin kaverille, että en varmana mene ulos. Pyysin häntä ostamaan minulle riisiä kaupasta.
 Kahtena ensimmäisenä vuonna hän ei halunnut oppia suomea, koska Suomessa lähes kaikki osaavat jonkin verran englantia. Sitten mieli muuttui.
 – Aikaisemmin ajattelin, että ehkä ei kannata opiskella, koska suomi on niin vaikea kieli ja tulevaisuus ei ole täällä selvä. Mietin, että mitä jos minulle sanotaan, että pois Suomesta? Vähitellen aloin miettiä, että minulle paras vaihtoehto on, että jään Suomeen ja alan opiskelemaan.
 Gabar Othman työskentelee Kemin Maahanmuuttajien ohjaamossa kotoutumisvalmentajana Yle / Kyösti Vaara
 Torniosta Kemin kautta Tampereelle ajautunut Othman palasi Tornioon, missä hänellä oli opiskelupaikka maahanmuuttajien peruskoulussa.
 Alkuvaiheessa hän hämmästeli alkuvaiheessa suomen kielen rakennetta ja kummallisuuksia.
 – Jos sanon, että minä käyn salilla ja minä menen salille. Mikä ero näissä on?
 "Koulussa oli pakkoarabia, kuten täällä on pakkoruotsi"
 Sinnikäs työ ja harjoittelu myös koulun jälkeen kotona toi tulosta: kolmen kuukauden kuluttua Gabar Othman puhui suomea jo auttavasti. Toki tottumuksella kieltenopiskeluun saattoi olla vaikutusta, sillä suomi oli jo viides hänen opiskelemansa kieli.
 Entuudestaan hän puhui äidinkielensä badinin lisäksi persiaa, turkkia englantia ja arabiaa. Badini on kurdinkielen murre. Othman osaa kurdin kielen murteista lisäksi soranîa ja kurmandzia.
 – Arabia ei ole kovin vahva kieli, mutta pärjään sillä kuitenkin hyvin. Meillä on Irakissa kouluissa pakkoarabia, kuten täällä on pakkoruotsi, hän naurahtaa.
 Opiskelumotivaation kanssa hänellä ei ole ollut ongelmia ennen Suomeen tuloaan.
 – Tykkään opiskelusta ja koulussa olin aina paras oppilas, koska en halua, että joku muu on parempi kuin minä.
 Omakielinen tuki auttaa niitä, joille suomi on vielä vaikeaa
 Maahanmuuttajien työllisyyttä edistävä hankkeen ideana on, että ihmiset pääsevät mukaan yhteiskunnan toimintaan jo ennen, kun he ovat saavuttaneet hyvä kielitaidon. Puutteellinen kielitaito ja kulttuurierot voi olla merkittävä este maahanmuuttajan sopeutumiselle.
 Omakielisellä avulla pidetään huolta niistä maahanmuuttajista, jotka eivät vielä ole ehtineet saavuttaa hyvää kielen taitoa kursseilla. Palvelu on uutta Suomessa.
 – On olemassa erilaisia omakielisiä palveluja eri paikkakunnilla, mutta tällaista laajamittaista monikielistä ura- ja kotoutumisvalmennuksen toimintaa ei vielä muualla ole, sanoo projektipäällikkö Jaana Tapalinen.
 Työikäisten maahanmuuttajien palvelupiste Kemin Maahanmuuttaja ohjaamossa työskentelee neljä maahanmuuttajataustaista kotoutumisvalmentajaa. Palvelu tarjoaa tietoa ja neuvoja erilaisista koulutuksen ja työelämän vaihtoehdoista. Apua voi saada myös esimerkiksi hakemusten täyttämisessä, työnhaussa sekä työ- ja harjoittelupaikkojen etsinnässä.
 Oleskeluluvan puuttuminen huolettaa
 Hanke aloitti toimintansa Kemissä tammikuussa ja sillä on rahoitus kolmeksi vuodeksi. Asiakkaina on jo puolen sataa maahanmuuttajaa. Yhteyksiä haetaan paikallisiin yrityksiin työ- ja työkokeilupaikkojen saamiseksi maahanmuuttajille.
 Gabar Othman palkattiin määräaikaiseksi kotoutumisvalmentajaksi, vaikka hänellä ei ole passia eikä henkilötunnusta. Hän onnistui vakuuttamaan ohjaamon väen innokkuudellaan ja kielitaidollaan.
 – Sain lopulta kolmen vuoden työsopimuksen täältä ohjaamosta. Sanoin heille, että olisin hyvä esimerkki, että kannattaa opiskella kieliä.
 Mies on onnellinen työpaikasta, mutta mieltä painaa se, että hän ei ole saanut vielä oleskelulupaa Suomesta.
 – Olen ajatellut hakea työperusteista oleskelulupaa, mutta ongelma on se, että minulla ei ole passia. Kun Migrin sivuilta katsoo, niin passi on joka paikassa vaatimuksena.
 Gabar Othman sanoo, että hänen passinsa meni Kreikassa meren pohjaan.
 Odottaminen, epävarmuus ja joutenolo masentavat.
 – Minulle sanottiin, että Irak on turvallinen maa. Kuitenkin joka päivä ihmisiä kuolee ja kamalia asioita tapahtuu siellä. En voi mennä takaisin Irakiin.
 Lue myös:
 Tuore tutkimus: Ohjaamot ovat nuorille tärkeä paikka – 21-vuotias opiskelija löysi sieltä uuden suunnan elämälleen
 Irakilaisnainen on etsinyt 12 vuotta töitä – näin eri maista tulleet ulkomaalaiset työllistyvät Suomessa
 Suomen kielen opetus oli 20-vuotiaasta Merim Al-Kharsanista liian vaikeaa, siksi hän kirjoitti arabiankielisen oppikirjan kahdella äidinkielellään

Turvapaikanhakijana tullut Gabar Othman kauhistui kylmyyttä ja kieltä, mutta päätti jäädä – nyt hän puhuu seitsemää kieltä ja auttaa muita kotoutumaan


Summary: Suomi sai tänään torstaina uuden hallituksen.

Tänään oli  Antti Rinteen  (sd.) hallituksen nimittämispäivä. Samalla Rinteestä tuli ensimmäinen SDP:tä edustava pääministeri sitten  Paavo Lipposen  vuosilta 1999–2003.
 Tästä artikkelissa voit katsoa päivän tapahtumat kuvina.
 Presidentti Sauli Niinistö ja uusi pääministeri Antti Rinne kättelivät uuden hallituksen tervehdyskäynnillä tasavallan presidentti Sauli Niinistön luona Presidentinlinnassa Martti Kainulainen / Lehtikuva
 Uuden hallituksen ministerit saapuivat tervehdyskäynnille tasavallan presidentti Sauli Niinistön luokse Presidentinlinnaan Martti kainulainen / Lehtikuva
 Antti Rinteen uusi hallitus saapuu preseidentinlinnaan. Pekka Tynell / Yle
 Antti Rinne uuden hallituksensa tiedotustilaisuudessa Säätytalossa Heikki Saukkomaa / Lehtikuva
 Antti Rinne johtamassa hallitustaan Säätytalolle. Pekka Tynell / Yle
 Työministeri Timo Harakka, liikenne- ja viestintäministeri Sanna Marin ja sosiaali- ja terveysministeri Aino-Kaisa Pekonen antoivat virka- ja tuomarinvakuutuksen järjestäytymisistunnoksi kutsutussa valtioneuvoston yleisistunnossa Markku Ulander / Lehtikuva
 Presidentti Sauli Niinistö kiitti eronnutta hallitusta
 Tasavallan presidentti Sauli Niinistö ja väistyvä pääministeri Juha Sipilä kättelivät vanhan hallituksen jäähyväiskäynnin päätteeksi. Martti Kainulainen / Lehtikuva
 Tasavallan presidentti Sauli Niinistö puhui vanhan hallituksen jäähyväiskäynnillä Presidentinlinnassa Martti kainulainen / Lehtikuva
 Sinisten Jari Lindström, Jussi Niinistä ja Timo Soini presidentin esittelyssä. Markku Ulander / Lehtikuva
 Vanhan hallituksen jäähyväiskäynti tasavallan presidentin luona. Martti Kainulainen / Lehtikuva

Historiallinen päivä kuvina: näin hallitus vaihtui


Summary: Animaatiota ja sarjakuvaa sekoittavan Divine Consultantsin maailma on jakautunut kahteen toisiaan vieroksuvaan luokkaan.

Elokuva, kirjallisuus ja audiovisuaalinen media

GRAARGH! THUMP! GASP! Tämähän kuin sarjakuvaa, muttei ihan: tuolla näkyy liikkuvia pilviä, tuon hahmon kädet nousevat ja laskevat ja ripeässä tahdissa vaihtuvat sarjakuvaruudut zoomautuvat välillä lähemmäksi, välillä kauemmaksi.
 Lyhytelokuvamuodossa sarjakuva-animaation kaltaisia kokeiluja on Suomessakin jo ehditty tehdä, mutta kokonaisena sarjana suomalais-brittiläisenä yhteistyönä syntynyt  Divine Consultants  on laatuaan ensimmäinen.
 Sarjakuva-animaatio on kahden toisiaan lähellä olevan taidemuodon hybridi, ja esimerkiksi  Divine Consultantsin  kohdalla tekotapa valikoitui myös taloudellisten syiden takia.
 – Täysanimaation tekeminen on kallista – ainakin sillä laadulla, jolla sitä itse haluaisin tehdä. Jossakin vaiheessa meidän tarinamme oli edennyt huomattavasti pidemmälle, kuin sitä olisi ollut mahdollista toteuttaaa. Silloin syntyi idea kevyemmästä muodosta. Teimme ensin sarjakuvateaserin, josta siirryimme sarjakuva-animaation pariin.  Divine Consultants  on alun perinkin ollut varsin kokeellinen projekti, ohjaaja  Juha Fiilin  kertoo.
 Divine Consultants Divine Consultants
 Kafkaa, Dantea ja nykyhetken mediailmiöitä
 Divine Consultants  sijoittuu tulevaisuuden maailmaan ja yhteiskuntaan, joka on jakautunut voimakkaasti kahtia. Vallassa ovat zenithit, jotka syrjivät vähemmistöön kuuluvia nadireita. Termit viittaavat tähtitieteen termeihin zeniitti ja nadiiri, jotka tarkoittavat taivaankannen ylintä ja alinta pistettä. Vastaavanlainen luokkajako löytyy muun muassa  Fritz Langin  tieteiselokuvasta  Metropolis  (1927).
 –  Divine Consultantsin  maailmassa sukupuolella, rodulla tai iällä ei ole mitään merkitystä – on vain kaksi luokkaa eli me ja he, hyvät ja pahat. Jos maailma jakautuu kahtia voi käydä niin, että toisten utopia on toisten dystopia: toisilla on asioita, jotka puuttuvat toisilta kokonaan, Juha Fiilin kertoo.
 Juha Fiilin Jussi Mankkinen / Yle
 Sarjassa on myös selviä viittauksia nykyaikaan ja viime vuosien kuumottaviin mediailmiöihin.
 – Politiikka on popularisoitunut ja twitter-postaukset voivat vaikuttaa maailman tapahtumiin radikaalisti, mikä on vaarallista. Tässä on selkeä paralleeli tämänhetkisen todellisuuden ja  Divine Consultantsin  välillä. Sarjasta löytyy myös kafkamaisia viittauksia byrokratiaan ja myöhemmin siinä sukelletaan dantemaisiin maailmoihin, Juha Fiilin sanoo.
 Divine Consultants Divine Consultants
 Ei mikään perinteinen roolimalli
 Divine Consultantsin  päähenkilönä seikkailee 16-vuotias teinityttö Joy, joka ei sen paremmin ulkonäkönsä kuin käyttäytymisensäkään perusteella ole mikään perinteinen roolimalli. Joy kuulu nadireihin, mutta hänellä on vakaa tahto astua zenithien saappaisiin. Tavoitteen saavuttamiseksi Joy muuntautuu muun muassa yksityisetsiväksi. Samalla ympäröivästä yhteiskunnasta alkaa paljastua outoja piirteitä.
 Divine Consultantsin  ääniroolittamisesta vastanneelle lontoolaiselle  Debbie Stephensille  Joyn etsiminen oli haastava, mutta mielenkiintoinen tehtävä. Sarjaan haettiin ääninäyttelijöitä Iso-Britannian lisäksi Espanjasta.
 – Etsimme ääntä, josta löytyy itsetuntoa, voimaa ja selvä, joskaan ei aluekohtainen brittiaksentti. Kun kuulimme ensimmäisen kerran  Martha Macintoshia  tiesimme, että tässä Joy nyt sitten on, Stephens hehkuttaa Macintoshia, joka on aiemmin ääninäytellyt muun muassa  Game of Thrones  -videopelissä.
 Debbie Stephens toimii Divine Consultantsissa myös tohtori Aliahin äänenä.  Jussi Mankkinen / Yle
 Stephensin mukaan Joy on hahmona moniulotteinen ja kiinnostava.
 – Joy ei ole mikään tyypillinen feminiininen roolimalli: hän on voimakastahtoinen ja sisukas, hän tietää mitä haluaa ja myös saa sen. Minusta on hienoa, että tällainen hyvin relevantti hahmo on päähenkilönä teini-ikäisille suunnatussa sarjassa.
 Divine Consultants  on nähtävissä  Yle Areenassa  ja Ylen Instagramissa. Sarjan pääartistina on toiminut lukuisista animaatioteoksistaan ja musiikkivideoistaan tunnettu  Jan Andersson . Yle on ollut tuottamassa sarjaa.
 Divine Consultants Divine Consultants

Teinityttö Joy seikkailee kahtiajakautuneessa tulevaisuuden maailmassa: Suomen ensimmäinen sarjakuva-animaatio kertoo dystopiasta ja viittaa myös nykyhetkeen


Summary: Pitkällä aikavälillä kestävä energiankulutus on 2,5-kertaisesti perusaineenvaihdunta eli tavallisella ihmisellä noin 4 000 kaloria päivässä.

Tutkijat uskovat löytäneensä ihmisen kestokyvyn rajat.
 Asiaa tutkittiin vertailemalla 5 000 kilometrin mittaisen juoksukisan ja Ranskan ympäriajon kaltaisia pitkäkestoisia kilpailuita ja niiden osallistujien energiankulutusta, kertoo  Britannian yleisradioyhtiö BBC .
 Tutkijoiden mukaan ihmisen pitkäaikainen, kestävä energiankulutuskatto on 2,5 kertaa ihmisen perusaineenvaihdunta-arvo eli keskivertoihmiselle noin 4 000 kilokaloria päivässä.
 Tätä suurempi kalorien kulutus ei ole tutkijoiden mukaan kestävällä tasolla, eli pitkäaikaisesti ei voi kuluttaa enempää energiaa.
 Tutkimus on  julkaistu Science Advancesin tuoreimmassa numerossa .
 Duke Universityn tutkimuksen mukaan kestävyyseksperttejä ovat erityisesti raskaana olevat naiset. Heidän energiankulutuksensa on 2,2 kertaa perusaineenvaihdunta.
 Tutkijat seurasivat juoksijoita, jotka osallistuivat liki 5 000 kilometrin mittaiseen, 140 päivää kestävään Race Across the USA -kilpailuun. Osallistujat juoksivat kisassa kuusi maratonia viikossa kuukausien ajan.
 Kesävyyttä tutkititiin mittaamalla osallistujien kalonrinkulutusta kisan aikana.
 Aluksi energiankulutus oli kovaa, mutta tasaantui. Tutkijoiden mukaan osallistujien ensimmäisen viikon kulutus olisi ollut kestävää vain 70 päivän ajan. Tulos tasaantumisesta viittaa siihen, että elimistö osaa laskea energiankulutustaan pysyäkseen kestävissä rajoissa.
 – Kovia asioita voi tehdä pari päivää, mutta jos tahtoo kestää pidempään, on rauhoituttava, sanoo  Herman Pontzer  Dukesta BBC:lle.
 Tutkijoiden mukaan kulutuskaton syy löytyy ruuansulatusjärjestelmästä. Ihmisruumis ei pysty sulattamaan ja käsittelemään enempää kaloreita pitääkseen yllä korkeampaa energiankulutusta.
 – Suolistomme ei pysty tehokkaasti kuluttamaan kuin rajallisen määrän kaloreita, Pontzer sanoo  Duken yliopiston tiedotteessa .
 Yli rajan menevässä kulutuksessa elimistö alkaa käyttää omia varastojaan.
 Lisäksi tutkimuksessa tarkasteltiin tietoja myös muista kilpailuista ja raskaana olevista naisista.
 Koska suurin kestävä kalorinkulutus oli pitkien kisojen urheilijoilla lähes sama kuin raskaana olevilla naisilla, tutkijat uskovat, että sama efekti, joka estää triathlonisteja rikkomasta nopeusennätyksiä, toimii myös muilla tavoin. Se voi siis esimerkiksi säännellä, kuinka isoiksi sikiöt voivat kasvaa raskausaikana.

Tutkijat: Ihmisen kestävyyden rajat on mitattu – raskaana olevat naiset kestävyyseksperttejä


Summary: Mielipiteitä jakaa myös kristillistä alkuperää oleva kansallinen motto "Jumalaan me luotamme".

Yhdysvalloissa republikaanit syyttävät kongressin demokraatteja siitä, että he ovat valtaannousunsa jälkeen yrittäneet juuria viittaukset Jumalaan pois virallisista yhteyksistä.
 Esimerkkinä republikaanit pitävät muutoksia valaan, joka vaaditaan edustajainhuoneen komiteoiden kuulemilta todistajilta,  kertoo muun muassa The New York Times -lehti.
 Perinteisesti vala on päättynyt sanoihin "Jumala minua varjelkoon".
 Käytäntö on kuitenkin muuttunut sen jälkeen, kun demokraatit saivat kongressin edustajainhuoneeseen enemmistön viime syksyn vaaleissa. Useissa komiteoissa todistajan ei ole enää tarvinnut mainita Jumalaa.
 Jo tammikuussa konservatiivinen  uutiskanava Fox paljasti , että luonnonvararesursseista vastaava komitea oli aikeissa muuttaa valaa niin, että viittaus Jumalaan korvattaisiin viittauksella lakiin.  Komitea kuitenkin peräytyi aikeestaan .
 Siitä huolimatta komiteoiden puheenjohtajina toimivat demokraatit ovat edelleen jättäneet Jumala-sanan pois esimerkiksi oikeus-, luonnonvara- sekä energia- ja kauppakomiteoiden todistajilta vaadituista valoista, kertovat eri konservatiiviset tiedotusvälineet.
 "Republikaanit käyttävät Jumalaa hyväkseen"
 Edustajainhuoneen perustuslaki- ja kansalaisoikeuskomitean johtaja, demokraatti  Steve Cohen  katsoo, että Jumala kuuluu uskonnollisiin instituutioihin, mutta ei kongressiin. Hän syyttää republikaaneja Jumalan käyttämisestä hyväkseen.
 Republikaaniedustaja  Mike Johnson  sen sijaan katsoo, että fraasilla pyritään ilmisemaan totuuden merkityksellisyyttä nykyhetkeä laajemmassa kontekstissa, jossa joku seuraa tekemisiämme ja on lopulta tuomarimme.
 Pakollisen Jumala-viittauksen poistamista  ovat vaatineet muun muassa useat järjestöt  eri vakaumuksia edustavien tasa-arvoisuuden nimissä.
 Liittovaltion virkamiehiltä, ministereiltä tai kongressin jäseniltä  uskonnollista valaa ei vaadita , vaikka esimerkiksi kongressissa virkavakuutus on ollut tapana antaa käsi Raamatulla.
 Donald Trump päätti presidentin virkavalansa sanoihin "Jumala minua varjelkoon". Justin Lane / EPA-EFE
 Myöskään Yhdysvaltain arvovaltaisimmassa virkavalassa,  presidentin virkavalassa  ei ole viittausta Jumalaan. Fraasin "Jumala minua varjelkoon" voi kuitenkin lisätä halutessaan loppuun.  Näin teki esimerkiksi  nykyinen presidentti  Donald Trump .
 Suomessa tuomioistuinten  todistajavalassa  vakuutetaan kunnian ja omantunnon kautta, että kerrottu on totta. Korkeisiin virkoihin nimitettävä voi valita, antaako hän  virkavalan vai -vakuutuksen . Jäljemmässä Jumalaa ei mainita.  Presidentti  antaa virkavakuutuksen.
 Yhdysvaltain motto voi loukata
 Keskustelu kristillistä alkuperää olevien fraasien käytöstä pulpahtelee Yhdysvalloissa esiin aika ajoin. Viime vuonna tuuli puhalsi toisesta suunnasta.
 Useat osavaltiot ovat hyväksyneet  viime vuodesta lähtien lain, joka sallii laittaa julkisille paikoille, esimerkiksi kouluihin, esille kansallisen moton "Jumalaan me luotamme". Jotkut osavaltiot jopa velvoittavat siihen. Mississippin osavaltio on lisännyt moton myös  rekisterikilpiinsä .
 Republikaanit ovat perustelleet moton käyttöönottoa Jumalan ja kansakunnan kunnioittamisella. Useat demokraatit ovat puolestaan vaatineet uskonnon pitämistä yksityisasiana ja väittäneet moton antavan väärän viestin muiden kuin kristillisen vakaumuksen kannattajille.
 "In God We Trust" -motto löytyy myös Yhdysvaltain dollarin seteleistä. Moton poistoa seteleistä on yritetty oikeusteitsekin, mutta  tuomioistuimet ovat hylänneet valitukset.
 Motto "Jumlaan me luotamme" (In God We Trust) on painettu myös yhdysvaltalaisiin seteleihin. EPA
 "Jumalaan me luotamme"-moton nostaminen esille voi olla seurausta konservatiivisuuden vahvistumisesta presidentti Donald Trumpin valtaannousun myötä, sanoo muun muassa kirkon ja valtion erillisyyttä ajava  Americans United for Separation of Church and State.
 Järjestön edustaja Rob Boston  arvioi Forbes-lehdelle , että Trumpin presidenttiys rohkaisi konservatiivisia aktivisteja.

"Jumala minua varjelkoon" – Demokraattien valtaannousu kongressissa nosti Yhdysvalloissa pintaan väittelyn Jumalasta ja valtiosta


Summary: Valtio-omaisuutta voidaan Rinteen mukaan käyttää muun muassa pääomittamisessa.

Tuore pääministeri  Antti Rinne  (sd.) sanoo uskovansa varmasti, että työllisyyttä voidaan kasvattaa.
 – Työlliyysaste meillä ei ole korkea, jos verrataan muihin Pohjoismaihin. Tarvitaan noin 60 000 työllistä lisää. Nyt työ lähtee varsinaisesti käyntiin, kun ministerit vastuullaan vievät asioita eteenpäin. Tavoitteena on, että ensimmäiset toimenpiteet ovat valmiina jo elokuussa.
 Rinne on todennut aiemmin, että uuden hallitusohjelman vaatimat menolisäykset rahoitetaan suurelta osin työllisyyden kasvulla.
 – Nykyistä valtion omistusta käytetään muun muassa pääomittamisessa ja veromuutoksilla rahoitetaan osa menoista, Rinne sanoi.
 Rinne kertoi olevansa tyytyväinen hallitusohjelmaan. Hänen mukaansa neuvottelut onnistuivat hyvin, kun 250 ihmistä sitoutui hallitusohjelman kirjoittamiseen.
 Presidentti myönsi tänään eron  Juha Sipilän  (kesk.) hallitukselle ja nimitti Rinteen viiden puolueen puna-viher-keskustalaisen hallituksen pääministeriksi.
 Lue lisää:
 Historiallinen päivä kuvina: näin hallitus vaihtui
 Uusi hallitus nimitettiin "ensimmäisen koulupäivän tunnelmissa", vanha jätti jäähyväiset – Yle seurasi vallan vaihtumista hetki hetkeltä

Rinne: 60 000 uutta työpaikkaa ja veromuutokset rahoittamaan menolisäyksiä


Summary: Mielenosoituksen hajottamisessa kuoli yli sata ihmistä.

Afrikan unioni on erottanut väkivaltaan ajautuneen Sudanin, kunnes maahan saadaan "siviilijohtoinen siirtymähallinto".
 Vaatimukset erottamisesta koventuivat, kun Sudanin  turvallisuusjoukot hajottivat  maanantaina väkivalloin armeijan päämajan eteen leiriytyneiden mielenosoittajien joukon. Sudanin viranomaiset ovat myöntäneet, että turvajoukkojen iskussa kuoli kymmeniä.
 Sudanin oppositioon linkitetty lääkäriryhmä kuitenkin sanoo, että Niilistä on nostettu 40 ruumista. Kuolleita olisi siis ainakin 108, kertovat uutistoimistot AFP ja AP. Lääkärien mukaan loukkaantuneita on yli 500.
 Armeija otti vallan Sudanin pitkäaikaiselta presidentiltä  Omar al-Bashirilta  huhtikuussa. Mielenosoitukset saivat alkunsa joulukuussa.
 Tuhannet mielenosoittajat ovat silti jatkaneet protestointiaan ja vaatineet kenraaleita antamaan vallan siviileille.
 Lue lisää:   Omar al-Bashir hallitsi Sudania kovin ottein kolme vuosikymmentä – Länsi-Darfurin konflikti toi syytteet kansanmurhasta
 Irtisanominen tarkoittaa, ettei Sudan voi osallistua Afrikan unionin 55 jäsenmaan huippukokouksiin ja tapaamisiin.
 Egypti erotettiin väliaikaisesti vuonna 2013, kun armeija kaatoi vaaleilla valitun presidentti  Mohamed Morsin , Burkina Faso erotettiin vuonna 2015.
 Erottaminen tuskin vaikuttaa mitenkään Sudanin valtaapitävien päivittäiseen toimintaan.
 Uutistoimisto AFP:n haastattelema International Crisis Groupin Afrikan-johtaja  Elissa Jobson  pitää silti erottamista symbolivaikutukseltaan erittäin merkittävänä.

Afrikan unioni erotti Sudanin – Syynä armeijan väkivalta ja tappava isku mielenosoittajia vastaan


Summary: Barack ja Michelle Obama kertovat pitävänsä podcasteista ilmaisumuotona.

Yhdysvaltain ex-presidentti  Barack Obama  ja hänen vaimonsa  Michelle  aloittavat podcastien tekemisen suoratoistopalvelu Spotifylle. Podcastit tuottaa pariskunnan yhteinen tuotantoyhtiö Higher Ground.
 Obamat kertovat tiedotteessaan olevansa innoissaan podcasteista ilmaisumuotona.
 – Ne tarjoavat mahdollisuuden vahvistaa ääniä, jotka aivan liian usein jäävät huomiotta tai vaiennetaan kokonaan, Michelle Obama sanoi.
 Obamat eivät kertoneet, koska ensimmäinen podcast näkee päivänvalon.
 Obamat aloittivat jo viime vuonna sarjojen ja elokuvien tuottamisen Netflixille.
 Obamat eivät kertoneet, koska ensimmäinen podcast näkee päivänvalon.
 Podcast-lähetys on internetistä esimerkiksi tietokoneelle tai matkapuhelimeen verkkosyötteenä tilattava, usein radio-ohjelman kaltainen lähetys, määrittelee Kielikello-lehti. Podcast-tallenteella taas tarkoitetaan podcast-lähetyksenä jaettavaa ääni- tai videotallennetta.
 Lisää aiheesta:
 Netflix teki usean vuoden sopimuksen Barack ja Michelle Obaman kanssa – Ensimmäiset sisällöt ehkä ensi vuonna  (22.5.2018)

Obamat aloittavat podcastien tekemisen Spotifylle


Summary: Eniten solumuutoksia on kudoksissa, jotka ovat suoraan alttiita ympäristötekijöille, kuten kesävaatteiden paljastama iho.

Vaikka olo olisi terve kuin pukilla, jokseenkin kaikilla ihmisillä on kudoksissaan mutaatioita, ja ikä tuo niitä lisää, osoittaa tuore yhdysvaltalaistutkimus, jossa asiaa katsottiin uudesta näkökulmasta.
 Massachusettsin teknillisen korkeakoulun MIT:n ja Harvardin yliopiston  Broadin instituutin  tutkimuksessa etsittiin mutaatioita eli perimän muutoksia 29 kudostyypin soluista, muun muassa munuaisista, maksasta ja lihaksista.
 Tutkituista 488 ihmisestä noin 95 prosentilla löytyi muutoksia ainakin yhdestä kudostyypistä. Useimmat mutaatioista olivat vaarattomia, mutta osalla on yhteyksiä syöpiin.
 Aiemmista mutaatiotutkimuksista poiketen Broadissa tarkasteltiin DNA:n sijasta RNA:ta.
 DNA:han varastoitunut geneettinen tieto välittyy uuteen soluun  RNA-molekyylien  ansiosta. Ne toimivat ikään kuin DNA:n skannerina, mutta kopiot eivät aina ole täydellisiä.
 Iholla on iso mutaatiotaakka
 Noin 40 prosentilla tutkituista ihmisistä oli mutaatioita vähintään yhdellä isolla alueella. Viidellä prosentilla tällaisia alueita oli vähintään viisi.
 Eniten muutoksia löytyi ihosta, ruokatorvesta ja keuhkoista eli kudoksista, joilla tutkijoiden termein on iso mutaatiotaakka.
 Ne ovat toisin sanoen suoraan alttiita Auringon ultraviolettisäteilylle, tupakansavulle, ilmansaasteille ja muille ympäristötekijöille,  Science -lehdessä ilmestynyt tutkimus kertoo.
 Auringonvalon vaikutus näkyi valkoihoisten ihosolujen mutaatioina, mutta mustaihoisilla vastaavaa ei havaittu.
 45 vuoden ikä osoittautui rajapyykiksi sellaisissa kudoksissa, joissa solut jakautuvat vilkkaasti. Muissa kudoksissa ikä ei kasaa mutaatioita yhtä lailla.
 Tutkimus ei vastaa kysymykseen, voidaanko oireettomista muutoksista ennustaa syövän todennäköisyyttä. Tulokset ovat kuitenkin ensiaskel vastauksen löytymiseen, sanoo tutkimusartikkelia samassa  Science-lehden  numerossa kommentoinut Johns Hopkinsin yliopiston syöpätutkija  Christian Tomasetti .
 Eivätkö terveet elämäntavat auta?
 Tutkimusartikkelin kirjoittajiin kuulunut professori  Gad Getz  rauhoittelee huolestuneita sanomalla, että mutaatiot eivät useimmiten johda sairastumiseen.
 Vaikka suurin osa muuttuneista soluista todennäköisesti alkaa kasvaa, niin kasvu pysähtyy, ennen kuin niistä kehittyy syöpä, Getz sanoo.
 Tomasettin johtamassa toissa vuonna julkaistussa  tutkimuksessa  toisaalta tultiin siihen tulokseen, että kaksi kolmasosaa syöpää aiheuttavista mutaatioista johtuu DNA:n kopiointivirheistä.
 Ne ovat silkkaa huonoa onnea, jota vastaan eivät auta loistava perimä eivätkä moitteettomat elämäntavat, Johns Hopkinsin tutkijat totesivat, vaikka olivat saaneet roimasti risuja vastaavista tuloksista pari vuotta aiemmin.
 Tuolloin heitä syytettiin elämäntapavalintojen vähättelystä syövän välttämisessä ja aineistoa pidettiin liian rajoittuneena.
 Moni syöpä on vain tosi huonoa tuuria
 Toiseen tutkimukseen Tomasetti ryhmineen otti 68 maata ja 32 syöpätyyppiä.
 Tulosten mukaan kopiointivirheiden vaikutus vaihtelee syöpätyyppien välillä mutta on pienimmilläänkin olennainen. Keskiarvoksi tutkijat saivat 66 prosenttia.
 Huonon onnen merkitys on heidän mukaansa peräti 95 prosenttia muun muassa aivo- ja eturauhassyövissä ja miltei 80 prosenttia haimasyövässä.
 Sen sijaan keuhkosyövässä kopiovirheet selittävät vain 35 prosenttia sairastumiseen johtavista mutaatioista. 65 prosenttia johtuu tupakoinnista, asuinalueen ilmansaasteista tai muista ympäristösyistä, tutkimus totesi.

Ani harva on täydellinen:  Terveidenkin kudoksissa on mutaatioita, ja Aurinko tekee niitä iholle lisää


Summary: Hoitohenkilökunta epäilee, että Golunovin kylkiluut ovat murtuneet. Golunov sanoo, että hänet on lavastettu.

Venäjällä huumerikoksesta syytetty tunnettu toimittaja  Ivan Golunov  on poliisin mukaan joutunut sairaalaan.
 Poliisi kertoo tiedotteessa, että Golunov oli valittanut voivansa huonosti. Hoitohenkilökunta oli tutkinut Golunovin ja päättänyt toimittaa tämän sairaalaan tutkimuksia varten.
 Asianajaja  Pavel Tshikov  epäilee poliisin pahoinpidelleen Golunovia. Asianajajan mukaan Golunov luhistui tänään poliisiaseman lattialle oikeudenkäyntiä odottaessaan. Hoitohenkilökunta epäili miehen kylkiluiden murtuneen, lisäksi tällä oli mustelmia ja todennäköinen aivotärähdys.
 Golunovin luona oli aiemmin vieraillut presidentti  Vladimir Putinia  ihmisoikeusasioissa avustavan neuvoston jäsen, jolle Golunov oli kertonut, että häntä oli lyöty päähän ja että poliisi oli istunut hänen rintakehänsä päällä.
 Golunov sanoo joutuneensa lavastetuksi
 Golunovin asianajajan mukaan Golunovin syytteet koskevat isoa määrää huumeita.
 Golunov pidätettiin torstaina. Poliisin mukaan toimittajan hallusta löydettiin viisi pussia muuntohuume mefedronia ja asunnosta kotietsinnässä kokaiinia.
 Golunovin mukaan huumeet eivät olleet hänen, vaan hänet on lavastettu syylliseksi.
 Oikeuden oli määrä päättää vielä tänään, vapautetaanko Golunov vai pidetäänkö hänet vankilassa ennen oikeudenkäyntiä. Golunov voidaan myös määrätä koti-arestiin.
 "Meillä on syytä uskoa, että Golunovia vainotaan"
 Golunovin tukijat pitävät huumesyytteitä tekaistuina ja uskovat niiden johtuvan tämän tekemistä uutisista. Golunov on tutkinut muun muassa Moskovan kaupungin hallinnon korruptiota.
 Golunov työskentelee uutissivusto Meduzan palveluksessa. Meduzan mukaan Golunov on saanut uhkauksia viime kuukausien aikana.
 – Meillä on syytä uskoa, että Golunovia vainotaan hänen työnsä takia, Meduzan päätoimittaja  Ivan Kolpakov  ja toimitusjohtaja  Galina Timtshenko  totesivat tiedotteessa.
 Meduza on yksi harvoja itsenäisiä tiedotusvälineitä Venäjällä. Uutissivuston kotipaikka on Latviassa, mutta osa sen toimittajista kuitenkin asuu Moskovassa.
 Valtakautensa aikana Putin on vaientanut lähes kaikki Venäjän hallintoa kritisoivat tiedotusvälineet. Toimittajien mukaan harvat jäljellä olevat itsenäiset tai oppositiota edustavat tiedotusvälineet ovat valtavan paineen alla.
 Lue myös:
 Korruptiota tutkivan toimittajan epäilyttävä pidätys Moskovassa suututtaa – Repusta löytyi huumeita ja kotietsinnässä vielä lisää

Venäjällä huumeista pidätetty tunnettu toimittaja vietiin sairaalaan – Asianajaja epäilee poliisin pahoinpidelleen miehen


Summary: Gove ei suinkaan ole ainoa Mayn seuraajaksi havitteleva, joka on tunnustanut käyttäneensä huumeita.

Brittipääministeri  Theresa Mayn  seuraajakisa sai kiinnostavia käänteitä lauantaina, kun yksi kärkiehdokkaista tunnusti käyttäneensä kokaiinia useita kertoja.
 Konservatiivipuolueen ympäristöministeri  Michael Gove , 51, kertoo  Daily Mail -lehdelle  käyttäneensä kokaiinia nuorempana ennen naimisiinmenoaan.
 – Käytin huumeita useilla kerroilla sosiaalisissa tapaamisissa yli 20 vuotta sitten. Olin tuolloin nuori toimittaja. Se oli virhe. Nyt toivon, etten olisi tehyt sitä.
 Govesta ollaan juuri julkaisemassa kirja, ja virallinen ilmoittautuminen konservatiivien puheenjohtajakisaan päättyy maanantaina iltapäivällä. Gove on yksi ennakkosuosikeista muun muassa ex-ulkoministeri  Boris Johnsonin  lisäksi.
 Gove sanoi Daily Mailille, ettei vanhojen virheiden pitäisi tehdä ihmisestä epäkelpoa.
 – Luonnollisesti parlamenttikollegani ja konservatiivipuolueen jäsenet päättävät, pitäisikö minun olla johtaja.
 Muutkin käyttäneet huumausaineita
 Gove ei ole ainoa huumeilla leikitellyt ehdokas. Ennakkosuosikki Johnson on sanonut yrittäneensä käyttää kokaiinia, mutta myöhemmin kieltänyt varsinaisesti käyttäneensä sitä, muistelee uutistoimisto AFP.
 Muista ehdokkaista nykyinen ulkoministeri  Jeremy Hunt  ja entinen Britannian EU-erosta vastannut ministeri  Dominic Raab  ovat tunnustaneet käyttäneensä kannabista nuoruudessaan. Kansainvälisen kehityksen ministeri  Rory Stewart  on tunnustanut oopiumin käytön 15 vuotta sitten.
 Tuki Johnsonia, kunnes...
 Gove valittiin brittiparlamenttiin vuonna 2005 ja nousi ministeriksi 2010.
 Hän tuki vuoden 2016 puheenjohtajakamppailussa nytkin puheenjohtajaksi pyrkivää Boris Johnsonia, mutta veti tältä tukensa yllättäen ja asettuikin ehdolle itse. Tuolloin oikeusministerin tehtävää hoitanut Gove päätyi kisassa kolmanneksi.
 Tie Britannian konservatiivipuolueen puheenjohtajaksi ja samalla Britannian pääministeriksi aukesi, kun Theresa May  ilmoitti erostaan  pari viikkoa sitten.
 Uuden puheenjohtajan pitäisi selvitä 22. heinäkuuta alkavalla viikolla. Alkuvalinnat tekevät konservatiivien kansanedustajat, lopullisesta voittajasta päättävät puolueen jäsenet.
 Jos Gove pääsee kahden finalistin joukkoon ja kisa on tiukka, huumekysymys voi muuttua ongelmaksi. Vanhemmat konservatiivit eivät välttämättä ole anteeksiantavaisia,  arvioi BBC .
 Lue lisää:
 Theresa May lähtee, kenestä tulee Britannian uusi pääministeri? Sen päättävät vauraat valkoiset eläkeläismiehet
 Brittien pörröinen moottoriturpa Boris Johnson tahtoo nyt pääministeriksi – kampanjoi jo päästäkseen konservatiivien johtoon
 Brexit ajoi vaihtoon jo toisen brittipääministerin – Mutta mitä puuhaa Theresa Mayn edeltäjä David Cameron tyyriissä puutarhavajassaan?
 Nainen lasikielekkeellä: Theresa May toteutti haaveensa – ja epäonnistui suurimmassa lupauksessaan

Konservatiivien puheenjohtajapeliin uusia kierroksia: Michael Gove myöntää käyttäneensä kokaiinia


Summary: Tämä sykähdyttää aina uudelleen, kun tulee tähän maisemaan pitkän ajomatkan jälkeen, Hanna Tapio sanoo.

Hanna Tapio  on tulossa työvuoroon Kirkkoniemen sairaalaan. Takana on yli seitsemän tunnin ajo, 550 kilometriä Rovaniemeltä Jäämeren rannikolle. Silmien edessä avautuu maisema Kirkkoniemeen.
 Taajama, jota voisi sanoa pikkukaupungiksi, on tyypillisen norjalaisen näköinen: vuonolta kohoaviin rinteisiin on rakennettu vieri viereen omakotitaloja. Kahta samanväristä taloa ei näy vierekkäin, värien kirjo näyttää suomalaisiin rakennusmääräyksiin tottuneen silmissä oudolta.
 Itä-Finnmarkin suurin taajama Kirkkoniemi on tyypillisen norjalaisen pikkukaupungin näköinen. Vesa Vaarama / Yle
 Kello näyttää viisi iltapäivällä. Vielä on hyvin aikaa levähtää ennen töiden alkua.
 – Vuoro alkaa iltakymmeneltä. Teen niin sanottua vakiyökön virkaa eli pelkkiä yövuoroja. Työtä on yleensä neljä tai viisi kymmentuntista yötä peräkkäin ja sitten viikon vapaa, Hanna Tapio sanoo.
 Kaikki alkoi kahdesta kuukaudesta
 Hanna Tapio on kulkenut Norjassa sairaanhoitajan työssä jo pitkään.
 – Aluksi tulin tänne kahdeksi kuukaudeksi, tuulettamaan vähän päätäni ja toteuttamaan nuoruuden unelmaa, hän kertoo.
 Työrupeaman piti olla kaksi kuukautta, sitten siitä tuli kuusi kuukautta. Ja nyt on täynnä jo kahdeksan vuotta.
 – Kyllä siinä oli taustalla ajatus, että laajentaisin vähän maailmankuvaa ja ajatusmaailmaa. Mutta voi sanoa, että norjalainen tapa elää ja asennoitua elämään on pitänyt minut töissä Norjassa, Hanna Tapio sanoo.
 Hanna Tapio käy kutomassa asuntolan yläkerran oleskelutilassa työvuorojen ja lepäämisen välissä. Maisemat ovat sykähdyttävät. Vesa Vaarama / Yle
 Hänen Norjan työuransa alkua voisi kutsua jopa sokkialoitukseksi. Hän ei ollut ennen Norjaan tuloa käynyt mitään kielikursseja. Ainoa kosketus ruotsiinkin oli ylioppilaskirjoitukset yli 20 vuotta aikaisemmin.
 – Siltä pohjalla lähdin ja ajattelin, että sillä pärjää – ja onhan sillä pärjännytkin. Opin kielen aika nopeasti, kun satuin menemään sellaiseen paikkaan, jossa ei ollut muita suomalaisia. Oli pakko, Hanna Tapio sanoo.
 Työyhteisön suhtautuminen tulokkaaseen oli ratkaisevaa.
 – Norjassa perehdytys saattaa kestää neljäkin viikkoa eikä vain pari työvuoroa kuten Suomessa. Ja kun ihmiset näkivät, että tuo on ihan silmät pyöreinä, että se tarvitsee enemmän kielellistä opastusta, niin kyllä hyvin autettiin, Hanna Tapio kertoo.
 Kautokeinossa, Norjan saamelaisalueen keskuksessa töissä ollessaan hän opiskeli myös pohjoissaamen kieltä. Kun Finnmarkissa on kolme virallista kieltä eli norja, saame ja kveenin kieli, joka on vanhaa suomea, hänen nykyinen kielitaitonsa on melkoinen valtti.
 – Välillä sairaalassa saa olla tulkkinakin, Hanna Tapio naurahtaa.
 Sairaalan ilmapiriistä kertoo paljon se, että Hanna Tapiota odotti vapaajakson jälkeen osaston henkilökunnan syntymäpäiväonnittelut. Myöhemmin oli tulossa vielä korillinen lahjoja. Vesa Vaarama / Yle
 Raha ei ole ainoa tekijä
 Alan piireissäon tiedetty pitkään, että Norjassa terveydenhoitoalalla työ on selvästi paremmin palkattua kuin Suomessa.
 Tilanne on sama edelleen, vaikka Norjan kruunun kurssin lasku suhteessa euroon on kaventanut eroa huomattavasti. Vuosina 2012–2013 tuhannella kruunulla sai yli 130 euroa, kun nykykurssilla sillä saa enää reilun sata euroa.
 – Silloin kun tulin, kruunu oli aivan huikeasti parempi kuin tällä hetkellä. Mutta edelleenkin palkassa voittaa sen verran, että täällä kannattaa käydä, Hanna Tapio sanoo.
 Raha on hyvä motivaattori, mutta hänelle Norja antaa paljon muutakin.
 – En minä ole täällä pelkästään rahan takia. Minua vetää Norjassa vallitseva henkinen mieliala, ihmisissä on sellainen luonnollinen positiivisuus. Vaikka olisi kuinka kiirettä tai töissä olisi vaikeaa, kuitenkin löydetään aina positiivinen puoli, Hanna Tapio sanoo.
 Yövuorossa on paljon muutakin kuin päivystämistä. Yöhoitaja Annikki Arvola on havainnut potilaan veriarvoissa poikkeamaa. Yösairaanhoitaja Hanna Tapion kanssa pohditaan, miten tilanteessa edetään. Vesa Vaarama / Yle
 Iso asia on myös se, että sairaanhoitajaa arvostetaan Norjassa aivan eri tavalla kuin Suomessa. Ja Hanna Tapiolle on tärkeää sekin, että työssä riittää haasteita.
 – Minä koen, että työ on mielenkiintoista ja antoisaa. Kirkkoniemessä pystyn hyödyntämään koulutustani ja elämänkokemustani, ja sitä kokonaisuutta myös arvostetaan, hän sanoo.
 Kerran elämässä uuteen sairaalaan – uudenlaiseen virkaan
 Hanna Tapion työpaikka, Kirkkoniemen uusi sairaala, niin kuin sitä paikkakunnalla kutsutaan, on Finnmarksykehusetin eli lääninsairaalan toinen yksikkö. Pääsairaala on Hammerfestissa.
 Kirkkoniemen upouuden sairaalan rakennukset sulautuvat hyvin Itä-Finnmarkin tunturimaastoon. Vesa Vaarama / Yle
 Kokonaan uusi, useampia rakennuksia käsittävä sairaalakompleksi otettiin käyttöön vain reilu puoli vuotta sitten. Potilaat muuttivat vanhasta sairaalasta uuteen marraskuun lopussa.
 – Kirkkoniemen sairaala on koko Norjan uusin ja nykyaikaisin sairaala, sanoo Finnmarksykehusetin viestintäpäällikkö  Eirik Palm  ylpeänä.
 Osastoilla on paljon uudenaikaista sairaalatekniikkaa, jota satunnainen kävijä ei näe lainkaan.
 Sairaalassa on satsattu myös ulkoasuun ja viihtyvyyteen. Seinillä on luontoon ja alueeseen liittyviä taideteoksia ja sisustusta on suunniteltu myös silmää ajatellen. Käytävät ovat avarat ja valoisat.
 Hanna Tapiolle uusi sairaala on once in lifetime -kokemus.
 – Eihän tämmöistä tapahdu kovin monelle, ja minullekin ihan varmasti vain kerran elämänuralla. Että saa muuttaa kokonaan uuteen sairaalaan, uusiin tiloihin. Hienoahan tämä on, on niin modernia ja puhdasta, hän sanoo.
 Hänellä on vakituinen virka, jossa hän tekee 80-prosenttista työmäärää. Vastaavaa ei taida muualta löytyä.
 – Tällainen vakituinen yöhoitajan virka on kehitetty ihan tähän uuteen sairaalaan. On hienoa ja haastavaa olla rakentamassa kokonaan uutta systeemiä, Hanna Tapio sanoo.
 Kirkkoniemen vasta valmistuneen sairaalan pitkillä käytävillä on kätevä liikkua yöllä potkulaudalla. Hanna Tapio on palaamassa kierrokseltaan muilla osastoilla. Vesa Vaarama / Yle
 Hänen kotiosastonsa on "Fysikalsk og medisin rehabilitering" eli osasto, jossa kuntoutetaan erilaisten sairauksien vammauttamia potilaita. Hän kiertää myös neljällä muulla osastolla yön aikana antamassa tarvittaessa lääkityksiä ja muuta apua.
 Aamun aurinko saattaa yötyöläisen nukkumaan
 Sairaalassa on ollut päällisin puolin rauhallinen yö.
 – Jokainen osasto työllisti jonkun verran, askelmittariin tuli askeleita ihan hyvin. Kun on koko ajan tekemistä, se ei ole minulle kiirettä vaan se on kivaa
 – Sekoitin suonensisäisiä antibiootteja ja kävin tiputtamassa niitä usealle potilaalle eri osastoilla. Avustin potilaiden kääntämisessä, hain lääkkeitä ja vein verinäytteitä. Kun on touhukasta, yö menee leppoisasti, Hanna Tapio sanoo.
 Kirkkoniemen sairaalassa yö on hiljainen. Valoa kuitenkin riittää kuin päivällä konsanaan. Vesa Vaarama / Yle
 Kello näyttää aamukahdeksaa, kun vuoronvaihtopalaveri päättyy. Kirkkoniemessä on yötön yö, aurinko paistaa tunturin takaa kirkkaasti.
 Kaupunki heräilee, yön päivystänyt sairaanhoitaja on lähdössä nukkumaan.
 Sairaalan pääsisäänkäynnin luona seisoo patsas, joka hänen mielestään kertoo jotain olennaista norjalaisesta mentaliteetista. Vanha mies, joka on heittämässä lennokkia.
 Vesa Vaarama / Yle
 – Patsas herättää minussa joka kerta lämmöntunteen. Nuo lempeät kasvot ja viisas, valaiseva aurinkoinen hymy. Kädestä lähtevä paperilennokki, ikuinen leikkisyys. Tässä on sitä norjalaista hetkessä elämistä ja elämästä nauttimista, Hanna Tapio sanoo patsasta halatessaan.

Sairaanhoitaja Hanna Tapiolla on unelmatyö Jäämeren rannalla ja 14 tunnin edestakainen työmatka – "En minä ole täällä pelkästään rahan takia"


Summary: Häiriö koskee debit-kortteja. luottokorttien pitäisi toimia normaalisti.

OP kertoo debit-pankkikorttiensa toiminnassa olevasta häiriöstä.
 Pankin Twitter-tilin mukaan häiriön syystä ei ole toistaiseksi tietoa ja sitä selvitellään parhaillaan.
 Häiriön ei pitäisi vaikuttaa pankin muihin toimintoihin ja muun muassa OP:n luottokorttien kerrotaan toimvan normaalisti.

OP:n pankkikorttien toiminnassa häiriö